ועדת הכספים, כנסת 17, פרוטוקול מספר , 2007-10-10 09:30

סטס מיסז'ניקוב: בוקר טוב לכולם.

סטס מיסז'ניקוב: אנחנו פותחים את ישיבת ועדת הכספים.

סטס מיסז'ניקוב: אני מברך את כולם בברכת בוקר טוב וברוכים הבאים, את שר הפנים מאיר שטרית ואת צוות משרדו, את מנכ"ל משרדו.

סטס מיסז'ניקוב: אני מציע שנשמע את השר לפי קצב זרימתו, אני רק מבקש שתיקחו בחשבון שיש לנו היום רק שעתיים עד תחילת המליאה.

סטס מיסז'ניקוב: לא סתם שמנו היום בסדר היום את נושא עיריית טייבה שהעלו חברי הכנסת ברכה וטיבי, זהו נושא שמשתלב בנושא משרד הפנים.

סטס מיסז'ניקוב: רבותי היוזמים, בזמנכם החופשי ובקצב הרצוי אתם יכולים להעלות גם את הנושא הזה, ולנצל את העובדה ששר הפנים פה.

מוחמד ברכה: איך הנושא שלנו ישתלב?

סטס מיסז'ניקוב: אני מציע שאחרי שהשר יציג את משרדו ואת החזון שלו לשנת 2008, ואת התקציב, אנחנו נתחיל לדון, ואתם פשוט תשלבו את זה תוך כדי.

מוחמד ברכה: תוך כדי, לא כמשהו נפרד - אני לא מתנגד.

סטס מיסז'ניקוב: לא בנפרד, תוך כדי.

יעקב ליצמן: אני מבקש הצעה לסדר - אני מבקש שלפני שהשר מתחיל לתת סקירה לגבי המשרד, שהוא יגיב ויתייחס לכל מה שקורה היום בשירותי הכבאות ובשביתות.

יעקב ליצמן: זהו נושא בוער תרתי משמע.

מאיר שטרית: אדוני היושב ראש, חברי הכנסת, נמצא כאן היום הצוות הבכיר של משרד הפנים.

מאיר שטרית: נמצא איתי מנכ"ל המשרד אריה בר, יעקב גנות שהוא ראש מינהל האוכלוסין החדש, רוני פינצי שהוא ראש מינהל השלטון המקומי.

מאיר שטרית: נמצא כאן גם מר שמאי אסיף ראש מינהל התכנון, וכן הסמנכ"ל מר ישראל ענב, שהוא ראש מינהל כוח אדם ומשאבי אנוש במשרד.

מאיר שטרית: אני מתכבד להציג בפניכם את הנתונים הבסיסיים לגבי משרד הפנים.

מאיר שטרית: אני אעבור ביעף ובקצרה על המצגת שהבאנו, ולאחר מכן נתייחס למטרות וליעדים שקבענו לעצמנו, ושם אני אפרט וארחיב כך שתהיה לכם אפשרות לעמוד על הכוונות שלנו לעשות במשרד הפנים.

מאיר שטרית: אני אקצר בדבריי כך שיהיה מספיק זמן לדיון ולשאלות, נשמח לענות על כל שאלה שתרצו.

ראובן ריבלין: תדגיש גם האם שונו סדרי עדיפויות מאז שאתה היית לשר.

מאיר שטרית: ובכן כמו שאתם רואים, משרד הפנים מופקד על תכנונה וביצועה של מדיניות לאומית בנושאי השלטון המקומי, תכנון פיסי, רישום אוכלוסין, כבאות והצלה, פיקוח על הבחירות, ופיקוח על הבנייה.

מאיר שטרית: יש כאן את המבנה המינהלי של משרד הפנים.

מאיר שטרית: בחלוקה שאתם רואים יש מטה שכולל חשבות, ייעוץ משפטי, מינהל לארגון משאבי אנוש, ביקורת פנימית, דוברות ויחסי ציבור.

מאיר שטרית: אחר כך מינהלים: מינהל אוכלוסין, מינהל התכנון, מינהל לשלטון מקומי, נציבות כבאות והצלה ושירותי חירום, ומינהל למשק המים ברשויות המקומיות.

מאיר שטרית: ביחידות ארציות יש לנו פיקוח על הבנייה, ומפקח על הבחירות.

מאיר שטרית: ישנם גם כל המחוזות של משרד הפנים מהצפון ועד הדרום.

מאיר שטרית: בסעיף הבא אתם רואים תצוגה של מספר העובדים.

מאיר שטרית: בסך הכול יש 1,567 עובדים במשרד הפנים.

ראובן ריבלין: האם אפשר להשאיר לחברי הכנסת אחר כך את המצגת הזאת?

מאיר שטרית: בוודאי.

מאיר שטרית: אם כן, 1,567 עובדים, ומתוכם עיקר העובדים נמצא במינהל האוכלוסין - 659 עובדים מתוך 1,567 הם עובדי מינהל האוכלוסין שהוא המינהל הגדול ביותר מבחינת עובדים במשרד הפנים.

מאיר שטרית: הסעיף הבא הוא תקציב המשרד.

מאיר שטרית: תקציב 2007 עומד היום על בערך 4 מיליארד שקל.

מאיר שטרית: בשורה התחתונה ישנו התקציב של המשרד כולו – 4,680 מיליארד.

מאיר שטרית: אנחנו ביקשנו תוספת של 1,200 מיליארד, וקיבלנו 0.

מאיר שטרית: אני מבקש להסביר סעיף אחד שהוא חשוב ביותר בתחום השלטון המקומי.

מאיר שטרית: תקציב השלטון המקומי הוא 4 מיליארד וזה בעצם מענקי האיזון.

מאיר שטרית: אנחנו ביקשנו להוסיף לזה תוספת של כמעט מיליארד.

מאיר שטרית: לדעתי, זהו הסכום הנחוץ כדי לתת תשובה אמיתית לרשויות המקומיות.

מאיר שטרית: תיכף נראה כי המענקים האלה קוצצו במשך השנים בצורה די דרסטית.

מאיר שטרית: במצב הנוכחי היום להרבה מאוד רשויות קשה לתפקד, וקשה להן לצאת מהבוץ.

מאיר שטרית: ההוכחה לכך היא מאוד פשוטה.

מאיר שטרית: משרד הפנים מעניק מענקי איזון לרשויות מקומיות שהן תלויות מענק על פי נוסחת גדיש.

מאיר שטרית: אנחנו מממנים על פי הנוסחה הזאת רק 65% מהנוסחה.

מאיר שטרית: כלומר, מלכתחילה אנחנו מתחילים עם 35% פחות.

מאיר שטרית: ברור שרשויות נמצאות במצוקה קשה, והתקציב הקיים לא מספיק.

מאיר שטרית: אני מתכוון לעשות עבודה בעניין הזה - לקיים דיון בממשלה כדי לגרום לכך שאם ממשלה רוצה קיומו של השלטון המקומי, היא צריכה לתת לזה עדיפות, כי אני רואה בשלטון המקומי חשיבות עליונה ביותר ביכולת הממשלה לבצע את תפקידה.

מאיר שטרית: ממשלה בלי שלטון מקומי לא יכולה לתפקד, ואנחנו אומרים את זה ביום יום, ואני אומר את זה כמי שהיה ראש עיר הרבה מאוד שנים בעבר.

מאיר שטרית: הסעיף הבא הוא ניצול התקציב.

מאיר שטרית: אתם רואים שבניצול התקציב נכון לאוגוסט 2007, אחוזי הניצול הם מאוד גבוהים.

מאיר שטרית: מבחינה זו אנחנו עומדים באחוזי ניצול גבוהים, ובמקומות מסוימים אף עברנו.

מאיר שטרית: למשל, בהנהלת המשרד - 110%, במינהל אוכלוסין - 96%.

מאיר שטרית: הביצוע של התקציב מראה שהתקציב איננו עונה.

יעקב ליצמן: איך יכול להיות 110%?

מאיר שטרית: יכול להיות גירעון, ההוצאה יותר גדולה.

מאיר שטרית: יש סיכום עם האוצר על העברות תקציביות פנימיות.

ניסן סלומינסקי: איך זה בשלטון המקומי, האם בשלטון המקומי אתם לא מנצלים?

ניסן סלומינסקי: כלומר, הלחץ הוא כל כך גדול, ולא מנוצל - 86%?

מאיר שטרית: מנצלים.

מאיר שטרית: לא, המענקים נעשים בדיוק על פי איזון כל חודש אחת ל-12.

אריה בר: זה לפי רבעון.

מאיר שטרית: אני עובר לסעיף היעדים המרכזיים ששמנו בפנינו בנושא השלטון המקומי.

מאיר שטרית: ראשית, הרעיון הוא לחזק את הרשויות העצמאיות.

מאיר שטרית: הכוונה שלי לפחות בעניין הזה היא שככל שרשות עצמאית ובלתי תלויה במשרד הפנים, יהיו לה סמכויות יותר רחבות, פחות צורך לבוא למשרד הפנים בכלל, או להגיע למשרד הפנים.

מאיר שטרית: לכן, לחזק את סמכויותיו בתחום התכנון והבנייה.

מאיר שטרית: למשל, ברשויות עצמאיות שיש להן תוכניות מתאר, הכוונה שלנו להביא לכך שאותן רשויות יוכלו לאשר תוכניות מפורטות בעצמן על פי תוכנית המתאר, בלי צורך בכלל להגיע לוועדה מקומית.

מאיר שטרית: כמו כן, ליצור מצב שהן תוכלנה לאשר תקציבים שלהם בעצמם.

מאיר שטרית: הכוונה ללכת לקראת הרשויות החזקות, ולעודד רשויות להתנתק ממשרד הפנים, ולהגיע למצב שהרשויות יהיו עצמאיות יותר.

מאיר שטרית: אני חושב שצריך לתת לראשי ערים אינסנטיב שלא יהיו תלויים במדינה ככל שהם יכולים.

מאיר שטרית: שנית, חיזוק מעמד ראשי רשויות וצמצום מספר חברי המועצה.

מאיר שטרית: אני רואה בתפקידו של ראש הרשות תפקיד החשוב ביותר בשלטון המקומי.

מאיר שטרית: אני חושב שראש רשות נושא בתפקיד באחריות הכבדה ביותר.

מאיר שטרית: הוא אחראי לתושבים כולם, הוא עומד בקו הראשון ובחזית הראשונה מול האזרחים.

מוחמד ברכה: איך זה מתיישב עם הצעת החוק שהועלתה בשלהי המושב האחרון - הצעת חוק השלטון המקומי?

מאיר שטרית: חבר הכנסת ברכה, חכה נגיע לשם.

מאיר שטרית: שמע אותי עד הסוף.

מאיר שטרית: אני מציע לא לשאול שאלות אלא לחכות עד הסוף.

מאיר שטרית: אם אני לא עונה, תשאלו.

מאיר שטרית: על כל פנים, אני רואה בתפקידו של ראש רשות מקומית כתפקיד החשוב ביותר, וזהו גם התפקיד הפוליטי הקשה ביותר משום שהוא עומד בחזית ראשונה מול הציבור.

מאיר שטרית: כל בעיה שיש ברשות מקומית – למשל, אם חסר בה ספר, לא הולכים למשרד החינוך - אלא באים לראש הרשות.

מאיר שטרית: אם חסרות דירות באים לראש הרשות.

מאיר שטרית: ראש הרשות הוא הכתובת לכל דבר, למרות שאין לו סמכויות ואין לו את היכולת לעיתים לפתור את הבעיות.

מאיר שטרית: לכן, הכוונה שלי היא לחזק את מעמד ראשי הרשויות, וליצור יציבות יותר גדולה בשלטון המקומי.

מאיר שטרית: במצב הנוכחי לצערי הרב, נוצרה סגרגציה מאוד חמורה בשלטון המקומי - דבר שפיצל את המועצות, את הרשויות המקומיות, לסיעות רבות של אחד או שניים, דבר שלא נותן אפשרות לראש העיר לשלוט או לנהל את ענייני העירייה.

מאיר שטרית: לכן, לקראת הבחירות הקרובות אני מתכוון לצמצם את מספר חברי המועצה בצורה משמעותית.

אמנון כהן: הוא צומצם כבר.

מאיר שטרית: כן, אבל בצורה מאוד מזערית.

מאיר שטרית: אני יכול להביא דוגמאות של עיריות שיש להן 31 חברי מועצה עם 15 סיעות כשראש העיר עצמו יש לו שני חברים.

מאיר שטרית: יש עיריות שאתה מוצא בהן 10 סיעות, 12 סיעות, 7 סיעות, 15 סיעות - זה פשוט לא יאומן.

מאיר שטרית: אני לא מבין איך אפשר לבנות קואליציה.

מאיר שטרית: ברור לכם שככל שמספר הסיעות יותר גדול, משלמים על זה מחיר ציבורי יותר יקר כי צריך ליצור קואליציה.

ניסן סלומינסקי: תצמצם את הסיעות, לא את חברי הקואליציה.

מאיר שטרית: זה מה שיקרה.

ניסן סלומינסקי: לא, זה לא חייב.

ניסן סלומינסקי: צמצום יכול לגרום לכך שכל מיני מיעוטים בעיר לא יבואו לידי ביטוי, אז מה עשינו?

יעקב ליצמן: זו המטרה.

מאיר שטרית: באופן אוטומטי ברגע שהורדת את מספר חברי המועצה, אתה מגדיל את המדד למנדט, והתוצאה תהיה שמי שיש לו קבוצה קטנה של אנשים לא יכול להיות חבר מועצה, ובצדק.

ניסן סלומינסקי: אתה יכול להגדיל את המדד גם בלי להוריד את חברי המועצה.

מאיר שטרית: זה יותר מסובך.

מאיר שטרית: אני חושב שהקטנת חברי המועצה הוא דבר יותר נכון.

מאיר שטרית: יחד עם זאת, אנחנו מתכוונים לחברי מועצה שכן יישארו לייצב את השלטון המקומי, לשלם משכורת.

מאיר שטרית: לא משכורת, אבל הוצאות.

מאיר שטרית: כלומר, אנחנו רוצים להפוך את תפקיד חבר המועצה לתפקיד משמעותי.

מאיר שטרית: אבל, מספר יותר קטן של חברי מועצה.

מאיר שטרית: הדבר הוא חשוב ביותר, יש גם בעניין הזה הסכמה מלאה עם כל השלטון המקומי.

מאיר שטרית: הדבר חשוב ביותר לצורך היכולת של ראשי הערים לנהל את ענייני העיריות שלהן.

מאיר שטרית: אנחנו נתקלים היום בלא מעט בעיות ואנחנו נאלצים לפזר רשויות מקומיות מכיוון שנוצרות בקלות מועצות לעומתיות, וראשי ערים אינם מסוגלים לשלוט.

מאיר שטרית: הם צריכים לשלם מחירים כבדים שהם לא יכולים לשלם, הקואליציה שלהם מתפרקת, והם אינם יכולים לקיים את ענייני המועצה.

מאיר שטרית: הם גם צריכים לשלם כאלה מחירים שכאשר הם משלמים אותם הם מסתבכים, ואנחנו נאלצים לפזר אותם בסופו של דבר.

מאיר שטרית: יישום תוכנית ההבראה וההתייעלויות – יש שורה ארוכה של תוכניות הבראה שנחתמו עם הרשויות המקומיות.

מאיר שטרית: אנחנו עוקבים אחריהן מקרוב.

מאיר שטרית: היום בהרבה רשויות מקומיות יש חשבים מלווים, ומקפידים ששום הוצאה כספית לא תיעשה ללא אישורו של החשב המלווה.

מאיר שטרית: לצערי, גם זה לא תמיד עוזר.

מאיר שטרית: כבר ראינו רשויות שבהן היה חשב מלווה, וגם שם פשטו רגל והגיעו לפשיטת רגל מוחלטת, כך שגם זה לא תמיד פותר את הבעיות באופן יסודי.

מאיר שטרית: עמדתי מאוד פשוטה.

מאיר שטרית: מבחינתי, ראש הרשות הוא הסמכות הגבוהה ביותר בתוך הרשות המקומית.

מאיר שטרית: הוא גם בעל האחריות הגבוהה ביותר ברשות המקומית.

מאיר שטרית: אני בעד לתת לראש הרשות את כל התמיכה, החיזוק, הגיבוי, בתנאי שהוא ימלא את תפקידו באחריות הנדרשת.

מאיר שטרית: תפקידו של ראש רשות הוא לא תמיד נעים.

ראובן ריבלין: האם התקציב יוכל להיות מאושר גם בלי אישור המועצה?

מאיר שטרית: לא, לא עולה על הדעת.

מאיר שטרית: לעיתים, תפקידו של ראש רשות הוא לא נעים.

מאיר שטרית: הוא צריך לגבות מיסים, הוא צריך להפקיע קרקעות, הוא צריך לאשר תוכניות בנייה, להרוס בניינים בלתי חוקיים.

מאיר שטרית: ראש רשות אמור למלא תפקידים אלו בנאמנות, לשם כך הוא נבחר על ידי הציבור.

מאיר שטרית: ראש רשות שלא ימלא את תפקידו, אנחנו לא מהססים לפעול נגדו בכל האמצעים.

מאיר שטרית: ראש רשות שימלא את תפקידו כהלכה אני אתן לו את הגיבוי, את התמיכה, את הסיוע, ככל שאנחנו יכולים כדי שימלא את תפקידו כהלכה.

מאיר שטרית: לצערי, אתם תראו שאנחנו נתקלים בבעיות מאוד חריפות.

מאיר שטרית: בתקופה הקצרה שאני במשרד הפנים פיזרתי את עיריית ערד, את עיריית אופקים.

מאיר שטרית: אתמול פוזרה קריית טורעאן.

מאיר שטרית: לצערי, בדרך יש עוד כמה.

ראובן ריבלין: מה היה בבג"ץ של אופקים?

מאיר שטרית: עוד לא נגמר הבג"ץ, אבל זה לא יעזור.

מאיר שטרית: בג"ץ הוא לא כיסוי לליקויי תפקוד, הרי אף אחד לא קם בבוקר ומדיח ראש עיר.

מאיר שטרית: ועדת החקירה באופקים הוקמה לפני שאני נכנסתי, המלצותיה היו חד-משמעיות.

מאיר שטרית: נעשה להם שימוע, הליקויים בעירייה היו כאלה שנאלצנו בלית ברירה להביא לפירוקה של מועצת אופקים.

מאיר שטרית: אגב, כבר מונה ראש ועדה קרואה במקומה, מונה אריה אזולאי שהיה ראש עיריית אשדוד.

מאיר שטרית: הוא נכנס לתפקידו ואני חושב שהוא יעשה עבודה טובה.

אחמד טיבי: לגבי טורעאן, האם פורקה גם המועצה וגם ראש המועצה?

מאיר שטרית: כן, אתמול התקבלה החלטה לפזר את המועצה אחרי שנעשה שימוע, ואחרי המלצות של ועדות חקירה.

מאיר שטרית: זה הרי עומד בבג"ץ של חבר אופוזיציה שתבע את משרד הפנים מדוע אנחנו מתעכבים בפיזורה של טורעאן כל כך הרבה זמן למרות שיש המלצות ועדת חקירה.

מאיר שטרית: נאלצנו בלית ברירה לקבל החלטה אתמול לפני הדיון בבג"ץ.

מאיר שטרית: עדכון לחוק העיריות החדש - כידוע לכם, עבר חוק עיריות חדש שעבר קריאה ראשונה, וכאן חבר הכנסת ברכה אני מגיע לשאלה שלך.

מאיר שטרית: החוק שעבר קריאה ראשונה לא עבר בהסכמת השלטון המקומי, לא דיברו איתם.

מאיר שטרית: אני חשבתי שהדבר הזה בלתי אפשרי, ולכן ישבתי עם השלטון המקומי בשבוע הראשון לתפקידי אחרי שלמדתי את החוק.

מאיר שטרית: ישבתי עם השלטון המקומי חמש שעות, עברנו על החוק סעיף סעיף.

מאיר שטרית: הגענו להסכמה מלאה עם השלטון המקומי על מהות החוק.

מאיר שטרית: חבר הכנסת ברכה, רוב הסעיפים שנטרלו את סמכויות ראש העיר שונו על ידי מתוך רצון להביא לכך שמקור הסמכות יישאר ראש העיר.

מאיר שטרית: יחד עם זאת, עם האחריות המתחייבת.

מאיר שטרית: אמרתי לראשי הערים שאני בעד זה שהם יהיו מקור הסמכות, אבל גם מקור האחריות.

מאיר שטרית: הרי לא יכול להיות שבהצעת החוק הקודמת היה מצב שהאחריות נשארה על ראש העיר, ואת הסמכויות העבירו לפקידים - זה לא הולך ביחד.

מאיר שטרית: בעניין הזה חשבתי שהסמכות צריכה להיות ראש העיר, ואחריות ראש העיר, ולכן החוק שונה בהסכמת השלטון המקומי.

מאיר שטרית: אנחנו מתחילים לדון בחוק בוועדת הפנים, והשאיפה שלי להעביר את החוק עוד במושב הזה של הכנסת, כדי לבטל את הפקודה המנדטורית ולהתחיל את שנת 2008 במצב שיש לנו חוק שלטון מקומי חדש, כך אני מקווה.

מאיר שטרית: זו השאיפה שלי, אני ביקשתי מוועדת הפנים של הכנסת, ומראש הוועדה, שהוועדה תקצה זמן לדיונים.

מאיר שטרית: אני אמרתי שאני מוכן אישית לשבת בכל הדיונים בחוק הזה, להפנות את כל הזמן הדרוש, משום שהנושא חשוב ביותר.

מוחמד ברכה: ושההדברות לא תהיה חד-פעמית.

מאיר שטרית: ודאי, הנושא הזה הוא חשוב ביותר בעיניי, ואני מוכן להקצות לזה.

מאיר שטרית: אני באופן אישי אשב בכל הישיבות שידונו בחוק הזה כדי לקדם אותו במהירות האפשרית, ולהביא אותו לקריאה שנייה ושלישית - אני מקווה עוד במושב הזה.

מאיר שטרית: יושבים פה גם חברים בוועדת הפנים, ואני מאוד אודה על עזרתם.

מאיר שטרית: אני חושב שחקיקת חוק השלטון המקומי הוא הדבר החשוב ביותר שאנחנו יכולים לעשות לטובת השלטון המקומי.

מאיר שטרית: לשמחתי, הפעם הוא מובא לוועדת הפנים בהסכמה מלאה בין משרד הפנים לבין הרשויות המקומיות - אין לנו שום ויכוח.

מאיר שטרית: יש ויכוח בעניין החיוב האישי, כאשר ראש עיר בזדון גרם נזק לעירייה החיוב האישי צריך להישאר.

מאיר שטרית: בסופו של דבר, הם הבינו שאין מנוס מזה.

מאיר שטרית: אי אפשר להוריד את הכלים מהאחריות של ראשי הערים.

מאיר שטרית: חיזוק והרחבת סמכות המחוזות - שוב, אני מתכוון פה להפוך את הגלגל.

מאיר שטרית: חבר הכנסת ריבלין, אני נכנסתי למשרד הפנים והיה מצב שכל העניינים נחתכים במשרד הפנים בירושלים.

מאיר שטרית: לצערי, המחוזות סורסו - ואני חושב שהם סורסו בכוונה - כאשר לראשי המחוזות לא היו סמכויות לעשות שום דבר מול הרשויות המקומיות.

מאיר שטרית: אני הייתי 13 שנה ראש עיר, ואני הייתי אולי 3 פעמים בכל התקופה של 13 שנה, במשרד הפנים בירושלים - פעמיים ביוזמתי אצל המנכ"ל, פעם אחת ביוזמת המנכ"ל.

מאיר שטרית: כל היתר, היה ממונה על המחוז.

מאיר שטרית: אני מתכוון לשנות את זה, והפוך.

מאיר שטרית: אנחנו כבר בתהליך של שינוי סמכויות, אנחנו נעביר את הסמכויות לממונים על המחוזות.

מאיר שטרית: אני מציע שהכתובת של ראשי ערים מבחינת משרד הפנים, תהיה המחוז.

מאיר שטרית: המחוז יותר קרוב לשטח, הוא יכול לפעול בזמן אמת.

מאיר שטרית: הוא מכיר את האנשים יותר מקרוב, ואין שום סיבה שכל ראשי הערים ירוצו יום יום לירושלים.

מאיר שטרית: חבל על הדלק, ועל הכסף.

ראובן ריבלין: ברמה הפוליטית, אתה מקשה מאוד על הבאים אחריך.

מאיר שטרית: מאוד, זה הרעיון.

ראובן ריבלין: ואז הזיקה הפוליטית בין ראש העיר והשר יכולה להשתבש.

מאיר שטרית: היה מי שרצה בכוונת מכוון לגרום לכך שכל ראשי הערים יתחננו לפתחו, ואני לא מעוניין בזה.

מאיר שטרית: אני מעוניין להתחנן לפתחם של ראשי רשויות שיעשו את עבודתם.

מאיר שטרית: אני מסייר ברוב הרשויות המקומיות, נכנס למקומות הבעייתיים, לומד את הנושאים.

מאיר שטרית: אני חושב שהשיטה צריכה להיות ממש הפוכה.

מאיר שטרית: התערבות המשרד צריכה להיות כמשרד מטה, מתכנן, יוזם, דוחף, מגבה, מחוקק, משנה, ולא לנהל את היום יום.

מאיר שטרית: בשביל זה יש את הממונים על המחוזות שמקבלים שכר.

ניסן סלומינסקי: גם את התקציב הם יקבעו?

מאיר שטרית: גם את התקציב הם יאשרו.

מאיר שטרית: רבותי, זה לא יקרה עוד הרבה זמן, זה יקרה עכשיו לקראת תחילת שנה הבאה.

מאיר שטרית: כבר התקציבים שנה הבאה יידונו על ידי הממונים על המחוזות, ויאושרו על ידי ממוני המחוזות.

מאיר שטרית: אני לא רוצה להתערב באישור התקציבים.

מאיר שטרית: הם יאשרו למטה, המטה יאשר בסוף הדרך את התהליך.

מאיר שטרית: אבל, ממונה המחוז ידע מה יש לו ביד, מה הוא יכול לאשר ומה לא.

ראובן ריבלין: יהיו לו קריטריונים.

ניסן סלומינסקי: ודאי שיהיו לו קריטריונים.

מאיר שטרית: איחוד רשויות מקומיות – הוקמה ועדה עוד לפני כניסתי למשרד בראשותו של יעקב אפרתי שאמורה לדון בעניין, או להגיש הצעות בעניין איחוד רשויות מקומיות.

מאיר שטרית: זה נשמע מאוד פופולארי לעשות איחוד רשויות מקומיות בציבור הרחב.

מאיר שטרית: אבל, אני זוכר את הסרט הקודם.

מאיר שטרית: הייתי אז במשרד האוצר כשיזמו מר פורז, ושר האוצר דאז נתניהו, את החוק לעשות איחוד של כמאה רשויות.

מאיר שטרית: אני סירבתי לגעת אז בכלל בעניין הזה.

יעקב ליצמן: זו הסיבה שהם שם היום.

מאיר שטרית: אני סירבתי לגעת בזה אפילו במקל למרות שהייתי שר במשרד האוצר.

מאיר שטרית: לכל ראשי רשויות שפנו אליי בעניין הזה אמרתי שאני לא מתעסק עם זה, לא יצא מזה כלום.

מאיר שטרית: למה לא יצא מזה כלום?

מאיר שטרית: כי תסלחו לי, זה נעשה בחאפ-לאפ.

מאיר שטרית: כדי שאיחוד רשויות יצליח צריכים לתכנן את האיחוד מראש, ולעשות אותו נכון.

מאיר שטרית: אתה לא יכול לקחת שתי רשויות כושלות ולאחד אותן לדבר כושל גדול יותר.

ראובן ריבלין: לפי הכלל מינוס מינוס, הם חשבו שזה יהיה פלוס.

יעקב ליצמן: האם בדקת את זה גם בתקציבים?

יעקב ליצמן: אלה שאוחדו - - -

מאיר שטרית: כולם בצרות.

יעקב ליצמן: לדעתי, הפסדת הרבה יותר כסף.

מאיר שטרית: כולם בצרות למרות שקיבלו כספים בכמות אדירה.

מאיר שטרית: לכן, החוכמה באיחוד היא לעשות איחוד נכון, ולתכנן אותו נכון.

מאיר שטרית: אני לא שולל איחוד רשויות, אבל אני חושב שאם נצטרך לאחד רשויות צריך להתחיל בערים הגדולות.

ניסן סלומינסקי: למשל, גבעתיים-רמת-גן.

מאיר שטרית: כן.

מאיר שטרית: למשל, בת-ים-ראשון, או בת-ים-חולון.

מאיר שטרית: למשל, הקריות.

יעקב ליצמן: לוד-רמלה.

מאיר שטרית: כן.

מאיר שטרית: אם מדברים על איחודים צריך להתחיל בגדולות ולהראות דוגמה, ולא שמי שיש לו כוח פוליטי יימנע מאיחוד, ולוקחים רק את היישובים הערביים המסכנים ומאחדים אותם כי אין להם כוח פוליטי.

חנא סוייד: האם אתה מתכוון להחזיר את הגלגל אחור באיחודים הכושלים?

מאיר שטרית: לא, אני לא הולך אחור.

מאיר שטרית: לגבי האיחודים הקיימים היום - אנחנו מנסים לתמוך בהם, ולעזור להם לצאת, כי אני לא שולל לגמרי את רעיון האיחודים.

מאיר שטרית: אני רק אומר שזה נעשה בצורה לא נכונה.

מאיר שטרית: אם הוועדה הזאת תגבש המלצות קונקרטיות אז עכשיו בתקופה הקרובה, הזמן הטוב ביותר לעשות איחודים זה עכשיו ערב הבחירות.

מאיר שטרית: כשעושים איחוד לפני בחירות לרשויות מקומיות, אז כל אחד יכול לטעון לכתר.

מאיר שטרית: שיתמודדו, זה לגיטימי.

מאיר שטרית: לכל רשות יכול להיבחר אדם חזק שיצליח.

מאיר שטרית: ראשי ערים טוענים שכאשר לוקחים מישהו ומאחדים אותו למישהו אחר, הוא תמיד נפגע.

מאיר שטרית: אם יש בחירות, הוא יכול להתמודד כמו כולם, ומי שיצליח יצליח - זה לגיטימי.

יעקב ליצמן: האם אפשר לקבל נתונים כספיים על איחוד הרשויות שהיו?

מאיר שטרית: אין לי נתונים קונקרטיים במספרים.

יעקב ליצמן: לא היום, אני מדבר שהוועדה תקבל נתונים כמה כסף עלו האיחודים?

מאיר שטרית: אין בעיה.

מאיר שטרית: אנחנו מתכוונים לעשות רה-ארגון במינהל השלטון המקומי.

מאיר שטרית: מינהל השלטון המקומי שמפקח על 250 רשויות מקומיות, מספר עובדיו הוא בסך הכול 57, עם הרבה מאוד חוסר יכולת לצערי, גם מקצועית.

מאיר שטרית: אין לו מספיק אנשי מקצוע, ומספיק אנשים, כדי שהוא יוכל לעשות פיקוח ובקרה הלכה למעשה.

מאיר שטרית: אני אומר דבר שישמע לכם פה כאילו כהכרזה, אבל הוא חשוב ביותר בעיניי.

מאיר שטרית: אתם יודעים שלכל רשות מקומית יש מבקר עירייה המקבל שכר בכלל לא רע.

מאיר שטרית: הוא מוגן, זה תפקיד סטטוטורי, ממנה אותו העירייה.

מאיר שטרית: לכאורה, לא היה צריך להיות מצב שאנחנו פתאום מגלים התמוטטות מוחלטת ברשות, הרי יש מבקרי עיריות.

מאיר שטרית: אבל, אתה כל שני וחמישי רואה דברים בלתי יאומנו בעיריות, ואני שואל איפה המבקרים?

יצחק וקנין: הדבר הכי אבסורדי הוא שהעירייה ממנה את מבקר העירייה.

מאיר שטרית: אני שואל, איפה המבקרים?

מאיר שטרית: אבל לא רק זאת, יש לכל רשות מקומית רואה חשבון מטעם משרד הפנים, שמבקר את חשבונות העירייה ומגיש דוח אחת לרבעון, ובכל זאת אנחנו מתעוררים עם גירעונות של מאות מיליונים ברשויות רבות.

מאיר שטרית: אני שואל, מה קורה עם הדוחות האלה?

מוחמד ברכה: לא אמרת שלרשויות שנמצאות בקשיים יש חשב מלווה שלכם, שזה גם אחריות שלכם.

מאיר שטרית: אתה מספר לי?

מאיר שטרית: אמרתי בתחילת הדרך.

יעקב ליצמן: יש גם יועץ משפטי ומהנדס עיר.

יעקב ליצמן: בעירייה של חמשת אלפים תושבים, היועץ המשפטי והמהנדס מקבלים אותו שכר כמו בעירייה של מאתיים אלף תושבים.

מאיר שטרית: במקום כל המערך הגדול הזה שעולה הרבה מאוד כסף, ולא שווה הרבה, אני שוקל ברצינות אולי אפשרות לבטל את כל הסיפור הזה של מבקרים בעיריות ורואי חשבון.

מאיר שטרית: במקום זה להקים סיירת בקרה במשרד הפנים, ביחידת מינהל שלטון מקומי.

מוחמד ברכה: רק אל תשתמש במילה הזאת.

מאיר שטרית: למה לא? סיירת.

מאיר שטרית: אני רוצה קבוצה של אנשי מקצוע ממדרגה ראשונה, כמה עשרות אנשים, כלכלנים, עורכי דין, רואי חשבון, שיוכלו להיכנס על בסיס בדיקה.

מאיר שטרית: כלומר, שכאשר חבר אופוזיציה פונה למשרד הפנים, תהיה תגובה מיידית על חם.

מאיר שטרית: לא נחכה עד שייגמר העניין, והרשות תתמוטט, ואז יטפלו, אלא שילכו למקום, "יתלבשו" על רשות מקומית ויבדקו מה לא בסדר, ויתקנו.

מאיר שטרית: בשביל זה קיימים ממונה מחוזות ומבקרים.

ניסן סלומינסקי: אבל, מי ידע להתלונן?

ניסן סלומינסקי: עד שחבר אופוזיציה ידע להתלונן - - -

מאיר שטרית: תאמין לי שהיום חברי אופוזיציה מתלוננים אין סוף.

ניסן סלומינסקי: יכול להיות שסתם על הדברים, הם לא יודעים מה קורה באמת מתחת לפני השטח.

מאיר שטרית: חברי אופוזיציה יודעים ומתלוננים.

מאיר שטרית: לצערי, היכולת של משרד הפנים היום לתת תגובות בזמן אמת, במציאות, ולטפל בכל היקף - - -

ראובן ריבלין: מבקר העירייה ביסודו הוא כמו מבקר פנימי.

ראובן ריבלין: כלומר, הוא ידו הארוכה של ראש העיר, ושל המנכ"ל.

ראובן ריבלין: אתה צודק במאה אחוז שאתה צריך לעשות סיירת שתבדוק אותם, ולא לחייב כל עיר שיש לה - - -

ניסן סלומינסקי: יש לו משרדי רואי חשבון שמשרד הפנים מפעיל שבודקים ומגישים דוחות.

מאיר שטרית: חבר הכנסת סלומינסקי, אנחנו לא מקיימים על זה דיון עכשיו, אני אומר לכם רעיון שהוא לא מגובש.

מאיר שטרית: אחת האפשרויות לדוגמה, היא לשנות את הכפיפות של מבקר העירייה, שיהיה כפוף לממונה על המחוז.

ראובן ריבלין: זה הדבר החשוב.

יצחק וקנין: זה יותר נכון.

מאיר שטרית: יש כל מיני אפשרויות.

מאיר שטרית: הסעיף הבא - ייעול עבודת מינהל האוכלוסין.

מאיר שטרית: אנחנו מתכוונים לעשות רפורמה מקצה לקצה במינהל האוכלוסין, להפוך את מינהל האוכלוסין לרשות הגירה.

מאיר שטרית: הרעיון הוא שמינהל האוכלוסין יהיה אחראי לא רק על רישום האוכלוסין במינהל האוכלוסין, אלא גם על גבולות בארץ.

מאיר שטרית: כמו שאתם יודעים, המשטרה אחראית על ביקורת הגבולות היום, למרות שמי שאחראי על רישומים ועל הכול זה מינהל האוכלוסין - זה דבר שלא קיים בשום מקום בעולם.

מאיר שטרית: הממשלה קיבלה החלטות בעניין הזה פעם אחר פעם, ובממשלות שאני יושב היו כבר שלוש פעמים החלטות להעביר את בקרת הגבולות למינהל האוכלוסין, למשרד הפנים.

מאיר שטרית: זה אף פעם לא קרה כי משרד הפנים סירב.

מאיר שטרית: אני לא רק מסרב, אני תובע את זה.

מאיר שטרית: אני מתכוון לעשות רפורמה שבה כל רשות ההגירה, כל משטרת הגבולות, תעבור לאחריות מינהל האוכלוסין.

מאיר שטרית: תמורת זאת אנחנו מעבירים את כל השליטה בכלי ירייה למשרד לביטחון הפנים, כי אין שום היגיון שמשרד הפנים יוציא רישיונות.

מאיר שטרית: אנחנו לא בלשים, ולא לוחמים.

מאיר שטרית: הרישום הזה יכול להיעשות על ידי המשטרה בצורה פשוטה.

מאיר שטרית: הם ממילא קובעים מי יקבל רישיון נשק, ומי לא.

מאיר שטרית: אנחנו כבר חתמנו על הסכמה להעביר את כל הנושא של כלי ירייה למשטרה, ורשות ההגירה אמורה לעבור בהסכם בין המנכ"ל שלי לבין מנכ"ל המשרד לביטחון הפנים בהסכמה, בלי מלחמות, על בסיס החלטת הממשלה.

מאיר שטרית: זה דבר שישנה מהקצה לקצה את הטיפול בסיפור הזה של מינהל האוכלוסין ורשויות ההגירה.

ראובן ריבלין: זה היה הקונספט בתחילת המדינה, שר הפנים היה שר המשטרה.

מאיר שטרית: נכון.

מאיר שטרית: חברים, שמעתם אותי בעבר ואני לא מתכוון להתכחש לזה כמובן, אלא הפוך, לחזק את זה.

מאיר שטרית: אני גם מתכוון להחליף את כל תעודות הזהות והדרכונים של מדינת ישראל.

מאיר שטרית: אנחנו נמצאים במהלך לעשות את השינוי הזה.

מאיר שטרית: הקלות הבלתי נסבלת של זיוף התעודות הישראליות היא פשוט שערורייה.

מאיר שטרית: לפני נתוני המשטרה, יש במדינת ישראל היום 350 אלף אזרחים ישראלים שמסתובבים עם תעודות זהות מזויפות, וכאילו הם אזרחים ישראלים.

מאיר שטרית: הם אף פעם לא היו אזרחים ישראלים, הם לא עולים, ולא בני עולים, ולא זכאים לעלייה - 350 אלף איש.

מאיר שטרית: זו פשוט סכנה לאומית בעיניי, וזה נעשה משום שקל מאוד לזייף את התעודות הישראליות.

מאיר שטרית: הדבר הזה ייפסק.

מאיר שטרית: אנחנו מתכוונים לעשות תעודות חדשות שיהיה קשה מאוד לזייף אותן, עם ביומטריה כך שאי אפשר יהיה לזייף, זה דבר המקובל היום בכל העולם המערבי.

מאיר שטרית: אגב, תוך שנים אחדות מדינות שלא יהיה להן דרכון ביומטרי לא תוכלנה להיכנס לארצות הברית ולחלק ממדינות אירופה.

מאיר שטרית: לכן, עוד במושב הזה תבוא הצעת חוק ממשלתית לעשות ביומטריה בכל הארץ בנושא התעודות.

מאיר שטרית: אנחנו ננפיק גם דרכונים ביומטריים, גם תעודות זהות ביומטריות, שיהיה קשה לזייף אותם, ואז נדע סוף סוף מיהו אזרח ישראלי - לא מיהו יהודי, אלא מיהו ישראלי.

מאיר שטרית: היום אנחנו לא יודעים.

מאיר שטרית: אחת התופעות הכי חמורות שקורות מבחינת הפשיעה זה השימוש בתעודות זהות מזויפות.

מאיר שטרית: אנשים יכולים לקחת את תעודת הזהות שלך, להחליף את התמונה, ולעשות בתעודה שלך כל מה שהם רוצים.

מאיר שטרית: למשל, להיכנס לחשבון הבנק, להוציא את הכסף, למכור את הבית שלך - לעשות כל דבר.

מאיר שטרית: אני חושב שהדבר הזה צריך להיפסק, ואנחנו נפסיק אותו.

מאיר שטרית: אנחנו בתהליך של העניין הזה, אני לא ארפה עד שהדבר הזה יבוא לידי סיום, ואני מקווה במהירות.

מאיר שטרית: תפקיד מינהלת ההגירה יהיה גם צמצום מספר העובדים הזרים.

מאיר שטרית: לשמחתי, ראש מינהל האוכלוסין הנכנס יעקב גנות היה גם אחראי על משטרת ההגירה בזמנו, כך שהוא מכיר את הנושא מקרוב.

מאיר שטרית: אין לנו אחריות, שליטה במשטרת ההגירה - את זה המשטרה לא תעביר.

מאיר שטרית: אבל אני חושב שלפחות יש לנו say לגבי משטרת ההגירה.

מאיר שטרית: הם לא צריכים לחכות למשיח בשביל לטפל באנשים ששוהים באופן לא חוקי בארץ.

מאיר שטרית: תפקידם הוא לחפש את העובדים הזרים הלא חוקיים שנמצאים כאן ועובדים, ולהוציא אותם מהארץ.

מאיר שטרית: אגב, מינהל האוכלוסין גם קיבל את האחריות בהחלטת ממשלה מלפני שלושה שבועות לתכלל את כל הטיפול בנושא הפליטים מסודאן שמגיעים.

מאיר שטרית: אנחנו מטפלים בהם וכל אחד בהיבט שלו, גם באלו שבאים מדארפור, וגם באלפי מסתננים השונים שמגיעים ממדינות שונות.

מאיר שטרית: קיצור תורים ועידוד פעולות "מרחוק" - אחד הנושאים שאנחנו מתכוונים לחזק מאוד במשרד הפנים זה היכולת של אנשים לקבל את השירותים של משרד הפנים דרך האינטרנט, דרך מחשב.

מאיר שטרית: בזמנו, כשהייתי באוצר הייתי אחראי בממשלה על מימשל זמין ועל פיתוח המרכבה.

מאיר שטרית: אני מתכוון בעניין הזה לעשות פעולה משמעותית מאוד כדי לשנות את היכולת של אנשים לקבל שירותים במהירות בלי צורך להגיע למשרדים.

ראובן ריבלין: בזמנו העבירו לדואר.

מאיר שטרית: אני רוצה להביא דוגמאות שעשיתי בעבר.

מאיר שטרית: ביום כניסתי לתפקיד במשרד המשפטים, הודעתי שאני אעביר את הטאבו לאינטרנט.

מאיר שטרית: עובדי הטאבו שבתו שלושה חודשים, אבל זה לא עזר להם.

מאיר שטרית: בסוף הדרך העברנו את הטאבו לאינטרנט.

מאיר שטרית: יש באינטרנט ארבעה ספקים פרטיים ותמורת 65 שקלים אתה יכול לקבל אליך הביתה נסח טאבו חתום.

מאיר שטרית: בעבר, אזרח נדרש לשלם לעורך דין 1,500 שקל, לחכות בתור ולמלא טפסים , והיו תורים ארוכים בטאבו.

מאיר שטרית: היום אין אף תור בטאבו.

מאיר שטרית: במי זה פגע?

מאיר שטרית: לא פוטר אף עובד, לא נפגע אף עובד.

מאיר שטרית: הטאבו פטור מאנשים, רוב האנשים מקבלים את השירותים האלה בבית.

מאיר שטרית: כלומר, אפשר לעשות הרבה מאוד דברים דרך הבית.

מאיר שטרית: היום כבר יש לנו שרת טפסים שאיתו אפשר להדפיס את רוב הטפסים של משרד הפנים בבית.

מאיר שטרית: למשל, דרכונים, בקשות לוויזה.

מאיר שטרית: הכוונה היא לחדד את השירותים האלה, להגביר אותם, לפרסם אותם, ולעודד אנשים להשתמש בהם - אני חושב שזה טוב.

מאיר שטרית: בכלל, המרחק של האזרח משירותי הממשלה צריך להיות המרחק בין האצבעות שלו למקלדת המחשב, לכך אני שואף.

מאיר שטרית: אגב, גם לאלו שאין להם מחשבים בבית, בשביל זה יש מרכזי להב"ה, מרכזי תפוח, ספריות ציבוריות הפתוחות לציבור.

מאיר שטרית: חשבו פעם לעשות מחשבים בדואר שיתנו שימוש.

ראובן ריבלין: זהו דבר מצוין שצריך לבחון אותו היום.

מאיר שטרית: הסעיף הבא – עבודת גופי התכנון.

מאיר שטרית: נשפכו הרבה מילים והרבה דיו על עבודת גופי התכנון, ועל הזמן שלוקח לטפל בתכנון למרות שלפי התרשמותי בבדיקה שעשיתי עם מינהל התכנון, חל שיפור מאוד משמעותי בלוח הזמנים.

מאיר שטרית: היום תוכניות ועדות מחוזיות כבר לא מחכות בתור כמה שנים לדיון.

מאיר שטרית: יחד עם זאת, יש עדיין מקום להאצה ולשיפורים.

מאיר שטרית: ישנם שני דברים בלתי נסבלים שבהם אני מתכוון לטפל.

מאיר שטרית: ראשית, הסחבת בעיריות וועדות מקומיות.

מאיר שטרית: זה בלתי מתקבל על הדעת שאנשים בעיריית תל-אביב יחכו שנה או שנתיים בשביל להביא תוכנית, לקבל היתר בנייה לתוכנית תואמת, תוכנית מפורטת.

מאיר שטרית: התוצאה היא שיש תור ארוך, "מאכרים" נכנסים לתמונה, אנשים משלמים כסף ל"מאכרים" לקדם את העניינים שלהם.

מאיר שטרית: אותו הדבר בעיריית ירושלים, אותו הדבר בעיריות הגדולות.

מאיר שטרית: כמי שהיה ראש עיר אני מעיד על עצמי שלא היתה תוכנית אחת שהוגשה בזמני כראש עיר ביבנה שהתושב לא קיבל תוך שבועיים מהוועדה, תשובה, אישור, או מה הוא צריך להשלים, והוצאנו אלפי רישיונות בנייה.

מאיר שטרית: אין סיבה שהסחבת הזאת תימשך.

מאיר שטרית: אני אמרתי לראשי ערים: חברים, לדעתי אין סיבה בעולם שתוכנית להיתר בנייה תיקח יותר מחודש בעירייה.

מאיר שטרית: רשויות שלא יתיישרו במשך הזמן הזה, אני שוקל גם אפשרות לפזר ועדות מקומיות, ולמנות ועדות חיצוניות באותן ערים, לקחת סמכויות מוועדות המקומיות.

מאיר שטרית: נעשה את זה פעם, פעמיים, שלוש, ואז ילמדו.

מאיר שטרית: אני לא אהסס לעשות את זה בעיר גדולה לשם שינוי, אולי בכך נוריד מהתושבים את הלחץ ואת כל הבירוקרטיה הקיימת היום - אני חושב שהדבר הזה יעבור שינוי.

מאיר שטרית: כנ"ל נדמה לי שגם בתחום הוועדה המחוזית, יש לי כמה רעיונות שאני עדיין לא רוצה לדבר עליהן עכשיו.

ואסל טאהא: גם הוועדות המרחביות.

מאיר שטרית: כן, זה אותו דבר.

מאיר שטרית: ועדה מרחבית זה ועדה מקומית.

מאיר שטרית: גם לגבי הוועדות המחוזיות יש לנו כמה רעיונות כיצד להאיץ את קצב התכנון והטיפול.

מאיר שטרית: לצערי, חלק מהסחבת הרבה פעמים היא בגלל המבקשים עצמם.

מאיר שטרית: לדוגמא, כשאדם מגיש תוכנית לוועדה המחוזית, והוועדה המחוזית אומרת שהוא עובר את תנאי הסף והתוכנית מתקבלת, או נותנים לו תשובה שהוועדה דנה, ושעליו להשלים א', ב', ג', וד', והוא לא מביא את הנתונים.

מאיר שטרית: מחכים שנה, שנתיים, שלוש, הזמן עובר ומחכים שבע שנים.

מאיר שטרית: אני כבר אומר לכם שאני משנה את זה לאלתר.

מאיר שטרית: בוועדות המחוזיות נקבע לוח זמנים שמי שלא משלים נניח תוך שלושה חודשים, התוכנית מבוטלת, לא ידונו בה יותר.

מאיר שטרית: אנשים יצטרכו להחליט אם הם רוצים לתכנן, כן או לא.

מאיר שטרית: אם הם רוצים לתכנן אז שיביאו את החומרים, לא ירצו לתכנן - שלא יאשימו אחר כך את הרשות בזה שלא מתכננים.

מאיר שטרית: יש איזונים משני הצדדים.

מאיר שטרית: אני מצד אחד רוצה שהוועדות ידונו במהרה ויקבלו החלטות של כן או לא, כאשר גם לא זו תשובה טובה.

מאיר שטרית: הסחבת לא עוזרת לאף אחד.

מאיר שטרית: הסחבת בתכנון גורמת כמובן לתקיעת המשק ולתקיעה של הבנייה.

מאיר שטרית: לכן, יש לנו אינטרס לקדם את זה.

ואסל טאהא: גם לבנייה בלתי חוקית.

מאיר שטרית: ודאי, לקדם את העניין הזה במהירות האפשרית.

מאיר שטרית: הסעיף הבא הוא ניהול משק המים והביוב כמשאב לאומי.

מאיר שטרית: כזכור לכם, נעשה חוק להקמת תאגידי מים וביוב ברשויות המקומיות.

מאיר שטרית: החוק קבע שעד סוף 2007 יוקמו תאגידים ברשויות המקומיות, ומי שלא יקים עד סוף 2007 יוטלו עליו סנקציות.

מאיר שטרית: ברור כבר היום שעד סוף 2007 רוב התאגידים לא יהיו קיימים.

מאיר שטרית: אני נכנסתי לפני כמה חודשים ואני רואה את התמונה - לא יהיו.

מאיר שטרית: יש כמה עשרות איגודים, לא יותר.

מאיר שטרית: אנחנו מאיצים את המהלך, אני כבר ביקשתי להאריך את התקופה לשנה נוספת כי אין ברירה משום שזה לא יקרה עד סוף 2007.

מאיר שטרית: אבל, בשנה הבאה נפעיל סנקציות על-פי החוק על אלה שלא יפעלו להקמת תאגידי המים והביוב.

מאיר שטרית: אנחנו צריכים להקים את תאגידי המים והביוב, ויש מקומות שבהם אולי יש מקום לעשות שינויים או התאמות.

מאיר שטרית: אבל, אפשר וצריך להקים תאגידי מים וביוב.

מאיר שטרית: זה דבר בריא ונכון מכיוון שזה עוזר לרשויות המקומיות.

מאיר שטרית: זה מזרים להן כסף.

מאיר שטרית: אני רוצה שחברי הכנסת יבינו מה זה הקמת תאגידי מים וביוב.

מאיר שטרית: לוקחים כל רשת המים והביוב של העירייה, או של הרשות מעבירים אותה לתאגיד כשמקימים תאגיד.

מאיר שטרית: כשרשות עושה את זה היא מקבלת ממשרד הפנים מענק של עשרות מיליוני שקלים.

מאיר שטרית: בעיריות גדולות זה עשרות רבות של מיליוני שקלים, למה?

מאיר שטרית: כי רוצים לעודד אותן לעשות את זה.

מאיר שטרית: בכסף הזה הן יכולות להשתמש לכיסוי הגירעונות שלהן, ולהקטנת החובות שלהן.

מאיר שטרית: מקבלים את זה תמורת הנכסים של התאגיד.

מאיר שטרית: למעשה, התאגיד נשאר בשליטת העירייה כיוון שחברי התאגיד העירוני הם אנשים שממונים על ידי העיריות, אלא מה?

מאיר שטרית: היום במצב הנוכחי העיריות משתמשות בכסף של המים לצרכים אחרים, והכסף לא בהכרח משמש למים ולביוב.

ניסן סלומינסקי: זה בניגוד לחוק.

מאיר שטרית: העיריות קונות את המים מ"מקורות" במחיר X, והן מוכרות אותו פי 4X.

מאיר שטרית: בהפרש של הכסף אמורים לטפל בשיפור התשתיות, בפיתוח רשת המים, בפיתוח רשת הביוב, כך שהתושבים לא יסבלו.

מאיר שטרית: כשהעיריות לא עושות את זה יש לך מהר פיצוצים, זיהומים, הביוב לא עובד, אין טיהור מים, וכן הלאה.

מאיר שטרית: זה ישתנה כשהתאגיד יעבוד כתאגיד משק מים סגור.

מאיר שטרית: כשכל הכסף נכנס לתאגיד, והתאגיד עושה את השירותים של המים והביוב, זה מבטיח ששירותי המים והביוב יעבדו כהלכה.

מאיר שטרית: תאגיד יכול להיות רווחי, וכאשר יש רווחים בתאגיד ונותרים רווחים מעבר לשיפורי התשתיות, מותר יהיה - גם היום על פי החוק - לרשות מקומית למשוך דיווידנד מהתאגיד, ולקבל חזרה.

מאיר שטרית: לכן, אנחנו נעודד את העניין הזה ונדחף אותו קדימה.

ניסן סלומינסקי: האם זה כולל מתקנים לטיהור מים?

מאיר שטרית: כן.

מאיר שטרית: הסעיף הבא הוא סעיף 5 – שיפור וייעול מערך הכבאות, וזה אפרופו השביתות בשער.

מאיר שטרית: יש שני דוחות לפחות שנעשו, והראשון בהם הוא דוח גינוסר מ-1987, ואחריו עוד דוח אחד, שממליץ בפני הממשלה לשנות את כל מערך הכבאות, ואני מתכוון לבצע את הרפורמה הזאת.

מאיר שטרית: הכוונה ברפורמה היא להפוך את כל מערך הכבאות, לבטל את כל איגודי ערים למינהם בכל הארץ, ולעשות שירות כבאות ארצי במשרד הפנים.

מאיר שטרית: כולם יהיו עובדי משרד הפנים, כולם יקבלו את אותו שכר.

מאיר שטרית: לא יהיה איגוד אחד שמשלם מאה, והשני משלם עשר.

שלי יחימוביץ': האם הם יהיו עובדים ישירים של משרד הפנים?

מאיר שטרית: ישירים, עובדי מערך הכיבוי של משרד הפנים.

מאיר שטרית: אני מניח שיהיו קשיים פוליטיים בעניין הזה, אבל אני לא מתכוון לוותר.

סטס מיסז'ניקוב: יש הרבה פוליטיקה מקומית באיגודים.

מאיר שטרית: יש המון מלחמות פוליטיות באיגודים.

מאיר שטרית: האיגודים בנויים על בסיס שכל עירייה שולחת נציג שלה.

מאיר שטרית: לגבי מי יהיה יושב ראש האיגוד, מי יהיה הגזבר, מי חברי האיגוד יש מלחמות עולם.

מאיר שטרית: לא צריך את כל זה, פשוט לא צריך.

מאיר שטרית: זה מבטל לחלוטין את המעורבות הפוליטית באיגוד.

מאיר שטרית: לצערי הרב, איגוד כיבוי אש בארץ היום על-פי הנתונים שבידי, איננו מסוגל לתת תשובה במדינת ישראל בשעת חירום, ובשעת חירום אמיתית.

מאיר שטרית: מה שקרה בצפון הוא שגייסו את כל איגוד האש לצפון.

מאיר שטרית: אבל, אם חלילה אנחנו נתונים במלחמה שבה יש פגיעה בכל הארץ, איגוד מכבי האש איננו יכול לתת תשובה היום.

שלי יחימוביץ': זה בגלל שחנקו אותם תקציבית.

מאיר שטרית: ודאי, אני מציין עובדה - הוא לא יכול לתת תשובה בעיתות חירום.

מאיר שטרית: לכן, גם הקמת האיגוד הזה כמערך כיבוי ארצי, מחייב תוספת מיידית, ואני כבר אומר עכשיו, של חצי מיליארד שקל לרכישת הציוד החסר.

ניסן סלומינסקי: צי הרכב לא זז שם.

מאיר שטרית: על פי הנתונים שבדקנו, היום חסר חצי מיליארד שקל כדי לתת תשובה אמיתית למערך הכיבוי הארצי.

מאיר שטרית: אני מתכוון לפעול.

ראובן ריבלין: חצי מיליארד שקל לכמה שנים?

מאיר שטרית: עכשיו לרכישת ציוד.

מאיר שטרית: אם רוצים שמערך הכיבוי ייתן תשובה גם במתכונתו הנוכחית, חייבים חצי מיליארד שקל לרכישת ציוד שחסר היום בתוך המערך.

מאיר שטרית: לכן, אנחנו מתכוונים לעשות רפורמה בעניין הזה.

שלי יחימוביץ': בתקציב 2008?

מאיר שטרית: אני אשתדל.

יעקב ליצמן: אני ביקשתי לקבל התייחסות לגבי העיצומים של היום.

מאיר שטרית: לגבי העיצומים של היום – הרי הוויכוח איננו מול משרד הפנים.

מאיר שטרית: איגודי ערים נמצאים היום בשליטת הרשויות המקומיות, כל איגוד בשלו.

מאיר שטרית: יש ויכוח עם מרכז השלטון המקומי שהחליט להפחית את התשלומים לשירותי הכבאות.

יעקב ליצמן: זה גם באחריות שלך.

מאיר שטרית: לא, אני לא משלם את שכרם של עובדי האיגודים.

מאיר שטרית: אני לא אתערב בסכסוך היום בין השלטון המקומי לבין האיגוד.

יעקב ליצמן: מבחינת המשרד אתה צודק.

יעקב ליצמן: מצד שני, יש שביתה ועיצומים, וזה רק אצלך, אין מישהו אחר שאחראי.

מאיר שטרית: איגוד כיבוי האש, מבחינתנו מערך הכבאות, הגיש לבית הדין בקשה לקיים בעניין הזה דיון כדי למנוע, ולהוציא צווי חירום אם יהיה צורך.

מאיר שטרית: זה שכל אחד תובע יותר כסף, זה לא מצדיק שיהיו עיצומים בכל תביעה של כסף.

מאיר שטרית: יש ויכוח לגיטימי, ואני מניח שיהיו דיונים ואיכשהו זה ייגמר.

מאיר שטרית: אנחנו לא נשלם עוד.

מאיר שטרית: יחד עם זאת, אנחנו נפעל אם יהיה צורך באמצעות מערך הכבאות מול בית הדין לעבודה, ונחייב את הכבאים.

מאיר שטרית: הכבאים לא יכולים לעשות עיצומים, ולהפסיק את כיבוי החירום.

מאיר שטרית: מערך כיבוי האש שאני מתכוון אליו, יהיה מערך סמי צבאי כמו שמקובל במשטרה, אי אפשר יהיה לעשות שביתות.

מאיר שטרית: זהו למשל חלק מהוויכוח שיהיה עם ההסתדרות.

מאיר שטרית: אני לא אסכים שאיגוד כבאי אש יכול לעשות שביתות.

מאיר שטרית: החוק שנעשה יאסור שביתות בכיבוי אש.

מאיר שטרית: לא יכול להיות מצב של שביתות פראיות במערך של שירותים חיוניים.

ניסן סלומינסקי: לא יהיה לכך סיבות כי הם יהיו עובדי משרד הפנים והכול יהיה מסודר.

ניסן סלומינסקי: הם יהיו עובדי משרד הפנים והם יקבלו משכורת.

סטס מיסז'ניקוב: האם לעובדי משרד החינוך אין סיבות לשבות?

ניסן סלומינסקי: מתי שובתים עובדי משרד החינוך?

מאיר שטרית: האם ברשות שדות התעופה לא מקבלים שכר?

מאיר שטרית: למה הם שובתים כל שני וחמישי?

מאיר שטרית: ברשות שדות התעופה השכר בכלל לא רע.

שלי יחימוביץ': תלוי למי אתה מתכוון.

שלי יחימוביץ': אלה שעובדים בניטול ובניקיון ומפטרים אותם אחת לתשעה חודשים - - -

מאיר שטרית: הם אף פעם לא שובתים.

מאיר שטרית: הקבועים הם אלה דווקא ששובתים.

שלי יחימוביץ': אתה טועה.

מאיר שטרית: אני לא טועה, הייתי שר התחבורה.

סטס מיסז'ניקוב: הוא לא טועה.

שלי יחימוביץ': השביתה היתה של אלה שעובדים בניטול ובניקיון.

מאיר שטרית: לא השביתה הזאת.

מאיר שטרית: בזמני כשר תחבורה, לא שבתו אפילו יום אחד.

מאיר שטרית: אבל, בתקופה זו כבר היו כמה שביתות בשדות התעופה, לא של עובדי הכפיים, ולא של הסבלים, אלא של כל שדות התעופה - סגרו את המדינה.

מאיר שטרית: איזה הצדקה יש לזה?

מאיר שטרית: זה טירוף מוחלט שמדינה נסגרת כי ראש ועד העובדים מחליט שהוא סוגר את נמל התעופה, מה זה?

מאיר שטרית: הנשיא רייגן פיטר בארצות הברית את כל עובדי התעופה, את הפקחים, כי הם שבתו ולא הרשה להם לעבוד אף פעם יותר.

שלי יחימוביץ': ובפריז כאשר נהגי המשאיות פקקו את כל העיר, אנשים עמדו על המדרכות ומחאו כפיים לשובתים.

מאיר שטרית: מאה אחוז, כל הכבוד.

שלי יחימוביץ': זכות השביתה מעוגנת היום.

מאיר שטרית: אני רוצה לראות עד כמה אזרחי ישראל ימחאו כפיים לעובדי שדות התעופה אם הם ישביתו את הנמל שבוע.

מאיר שטרית: בנובמבר 2007 יש בחירות בחצי מהמועצות האזוריות, בנובמבר הבא עוד חצי מהמועצות האזוריות.

מאיר שטרית: אגב, זהו מן אבסורד שאני לא מבין אותו, מה פתאום מחלקים את זה לשני חצאים?

מאיר שטרית: זה תהליך שפעם עשו כך, ופעם עשו כך.

מאיר שטרית: אני מתכוון לגרום למהלך שיביא לכך שבעתיד, ביום אחד כל המועצות האזוריות.

מאיר שטרית: אין שום סיבה בעולם שיחלקו את זה.

יצחק וקנין: אני הייתי שותף לחוק.

יצחק וקנין: החוק היה יותר גרוע, כל מועצה אזורית היתה עושה בתקופה אחרת לגמרי.

יצחק וקנין: עשינו בחוק שני חצאים, זה הולך לאט לאט ומגיע לסוף.

מאיר שטרית: אני מתכוון לעשות מהלך - - -

אמנון כהן: כולל רשויות מקומיות, למה לא ביחד?

מאיר שטרית: כן, אני מתכוון לעשות מהלך קודם כל שיאחד את כל המועצות האזוריות ליום אחד, ואז לחבר את כולם ליום אחד.

יצחק וקנין: זה נכון וצודק.

ניסן סלומינסקי: אז תעשה גם במועצות המקומיות.

שלי יחימוביץ': האם אתה מודע לקיצוץ של 30% בתקציב בחוק ההסדרים?

מאיר שטרית: ודאי.

שלי יחימוביץ': האם אתה שלם עם זה?

מאיר שטרית: האוצר קיצץ, הממשלה החליטה.

יעקב ליצמן: אני רואה מהשר שהוא רוצה יותר.

מאיר שטרית: אני בעד, בתנאי שיקצצו גם ממימון המפלגות לבחירות הכלליות.

שלי יחימוביץ': האם התנגדת לקיצוץ הזה?

מאיר שטרית: לא.

מאיר שטרית: באוצר אני לא התנגדתי לזה כי הממשלה קיבלה החלטה.

מאיר שטרית: אם אני צריך לקצץ בבחירות, או לקצץ בשירותים, עדיף לקצץ בבחירות.

מאיר שטרית: אני גם בעד שיקצצו גם בתקציבי המפלגות.

ראובן ריבלין: אני מבקש מהשר לסייג את זה כל זמן שהוא ב"קדימה", שאם בעזרת השם הוא יחזור לכור מחצבתו, שישקול פעם נוספת.

מאיר שטרית: חבר הכנסת ריבלין, אני רוצה להזכיר לך שכאשר הייתי באוצר, גם שם קיצצנו בתקציב הבחירות של המפלגות, אלא שנכשלנו בכנסת כשרצינו להעביר את זה, וזה צפוי.

מאיר שטרית: אם הכנסת תכשיל את זה - תכשיל.

ניסן סלומינסקי: קיבלנו את הרמז.

מאיר שטרית: הבחירות הבאות כאמור בנובמבר 2007, כלומר עוד חודשיים.

מאיר שטרית: אני רוצה להעביר את כל מערכת הבחירות בארץ למערכות ממוחשבות.

יעקב ליצמן: לא ראיתי סעיף תקציבי לבחירות לכנסת ב-2008.

מאיר שטרית: בנובמבר 2007, בבחירות הקרובות, אנחנו עורכים פיילוט בקבוצת יישובים במועצות אזוריות של בחירות ממוחשבות.

מאיר שטרית: הרעיון הוא שבאותן קלפיות בהן החלטנו על הפיילוט, תהיינה בחירות בקלפי רגילה.

מאיר שטרית: בנוסף, באותה קלפי יעמוד מחשב, וכל מצביע יתבקש להצביע גם במחשב.

מאיר שטרית: אין לזה שום השפעה על תוצאות הבחירות, או כל דבר אחר.

ראובן ריבלין: הקלפי שתקבע היא הקלפי המסורתית.

מאיר שטרית: כן.

מאיר שטרית: כאשר תעודות הזהות יתחלפו אי אפשר יהיה לזייף.

ראובן ריבלין: הבעיה היא שזה ביומטרי.

ראובן ריבלין: מי שיכול להביא את האצבע מאדם אחר - - -

יעקב ליצמן: למה אתה צריך לזה פיילוט?

יעקב ליצמן: כשאתה יוצא לחוץ לארץ היום אתה יכול - - -

סטס מיסז'ניקוב: אין לו ביומטרי עדיין.

מאיר שטרית: זה לא עובד אצלנו.

מאיר שטרית: אני שנים מדבר על הצורך לעבור לבחירות ממוחשבות, ולא רק היום בתפקידי כשר הפנים.

מאיר שטרית: ההוצאה הכספית היא הרי ענקית.

יעקב ליצמן: ועדת הבחירות - - -

מאיר שטרית: הם תמיד טוענים שאי אפשר לעשות את זה.

מאיר שטרית: אני אומר: חברים, אל תבלבלו לי את המוח, כן אפשר, ואני אוכיח שאפשר.

מאיר שטרית: אני מנסה בנובמבר עכשיו פיילוט.

מאיר שטרית: אם הפיילוט יצליח ונראה שיש סיכוי אפשרי לעשות את זה, אנחנו נעשה בנובמבר הבא בחירות ממוחשבות בכל הרשויות המקומיות.

מאיר שטרית: אף אחד לא יכול לטעון שאי אפשר לעשות בחירות ממוחשבות.

אמנון כהן: מה עם עולים חדשים?

מאיר שטרית: זה יותר קל.

יעקב ליצמן: זה חיסכון של 21 מיליון שקל.

מאיר שטרית: זה הרבה הרבה יותר.

מאיר שטרית: תאר לך שתהיינה בחירות כלליות לכנסת ממוחשבות בכל הארץ.

מאיר שטרית: אתה לא צריך ספרי בוחרים, כל אחד יכול להצביע בכל קלפי בארץ.

מאיר שטרית: אתה נכנס למחשב שבקלפי, מזדהה, ואתה מצביע, ואז שמך נמחק מהרשימה וגמרת, לא משנה מי אתה, איפה אתה מצביע.

מאיר שטרית: לא צריך להסיע בוחרים, לא צריך לעשות שום דבר לאף אחד.

מאיר שטרית: אתה יכול לחסוך הון עתק בהסעות, בוועדות, ואתה מקבל תוצאות מייד, תוך חמש דקות.

אמנון כהן: מה יהיה אופן ההצבעה לאלו שלא יודעים עברית, למשל?

מאיר שטרית: מסך מגע.

מאיר שטרית: למשל, אתה יכול לשים על המסך תמונות של מועמדים לראשות העיר.

מאיר שטרית: אנחנו עושים פיילוט בנובמבר בתקווה שזה יצליח.

מאיר שטרית: הכוונה שלי בנובמבר הבא אם זה יצליח, לעבוד על פרויקט גדול.

מאיר שטרית: האוצר והחשב הכללי, תומכים מאוד בכל הפרויקט הזה כי השליטה בתחום של המיחשוב נמצאת באגף החשב הכללי.

סטס מיסז'ניקוב: תסביר מה זה היערכות לבחירות הכלליות 2008 - זה מה שמעניין את כולם פה.

מאיר שטרית: המדובר פה על הבחירות לרשויות המקומיות.

שלי יחימוביץ': בסעיף הקודם אנחנו לא מדברים על ביומטרי.

מאיר שטרית: לא, כרגע אין לנו ביומטרי.

מאיר שטרית: אבל, בעתיד יהיה.

ניסן סלומינסקי: כרגע לא, אבל השאיפה היא להגיע לזה.

ניסן סלומינסקי: בלי זה לא תוכלי לעשות.

שלי יחימוביץ': השאיפה היא שיהיו לך תביעות אצבע של כל אזרחי מדינת ישראל?

מאיר שטרית: ודאי, בעולם כולו עד 2009- - -

שלי יחימוביץ': בעולם כולו?

שלי יחימוביץ': זו פגיעה אדירה בצנעת הפרט.

שלי יחימוביץ': אני הראשונה לעתור לבג"ץ.

קריאות: למה זה פגיעה?

יצחק וקנין: חסר רק שיפשיטו את האנשים בארצות הברית.

שלי יחימוביץ': ארצות הברית היא לא הדוגמה לכל דבר.

מאיר שטרית: מותר לה לחשוב אחרת.

סטס מיסז'ניקוב: אני לא מבין למה זה פגיעה בצנעת הפרט?

סטס מיסז'ניקוב: היום את נכנסת לקלפי, כל המשקיפים קופצים עלייך ושואלים אותך מי את, מהי תעודת הזהות שלך.

סטס מיסז'ניקוב: הם מעבירים את הנתונים שלך הלאה.

סטס מיסז'ניקוב: האם זה לא צנעת הפרט?

ראובן ריבלין: קודם כל, אתה בחזקת חשוד האם זוהי תעודת הזהות שלך?

סטס מיסז'ניקוב: בוודאי, האם אתה חי או מת בכלל.

שלי יחימוביץ': אנחנו עוד ננהל על זה דיון.

מאיר שטרית: חברת הכנסת יחימוביץ, עד 2009 מדינות שלא יהיה להן דרכון ביומטרי לא יוכלו להיכנס לארצות הברית, ולרוב מדינות אירופה.

אמנון כהן: למה דוחים את הבחירות בשבוע?

מאיר שטרית: לא את הבחירות האלה.

מאיר שטרית: מכל מקום, מפני שזה נופל על יום האזכרה לרבין.

מאיר שטרית: אנחנו עוברים לסעיף 7 – הגברת הפיקוח ואכיפת חוקי התכנון והבנייה.

מאיר שטרית: נדמה לי שאני לא אגזים כשאני אומר שבעניין הבנייה הבלתי חוקית יש הפקרות מוחלטת בארץ.

מאיר שטרית: כשהייתי שר ר המשפטים בשנת 2001- 2002, יזמתי את הקמת היחידה הארצית לאכיפת חוקי תכנון ובנייה שנמצאת במשרד לביטחון הפנים.

מאיר שטרית: לצערי הרב, הביצועים שלה עדיין מאוד מאוד חלשים.

מאיר שטרית: יש הפקרות מוחלטת.

מאיר שטרית: תסלחו לי שאני אומר, במדינת ישראל החוק הוא צחוק גם בסקטור היהודי.

שי חרמש: גם?

שי חרמש: חשבתי הפוך.

מאיר שטרית: בסקטור היהודי החזקים, והעשירים הם אלה שנהנים מההפקרות בחוקי התכנון והבנייה, וגם אלו שיש להם כסף להקים מרכזים מסחריים על אדמות חקלאיות.

מאיר שטרית: בסקטור היהודי יש 15 אלף מפעלי תעשייה על אדמות חקלאיות, שמזהמים את האדמה, האוויר, והים, בלי פיקוח וללא רישיון.

שלי יחימוביץ': למה?

מאיר שטרית: כי אין חוק במדינה, החוק הוא צחוק - על זה בוכה הנביא.

מאיר שטרית: זה קורה גם בעניינים אחרים.

מאיר שטרית: יש לנו יחידה לאכיפת חוקי התכנון והבנייה שעושה הריסות, אבל היכולת שלה לבצע לוקה בחסר מסיבה פשוטה.

מאיר שטרית: נניח שכבר עברנו תהליך משפטי של חמש שנים, ומוצא בסוף צו שיפוטי.

מאיר שטרית: אגב, אלו דוגמאות קונקרטיות.

מאיר שטרית: מוצא צו שיפוטי להריסה, מינהלי, ערעורים של בית משפט שלום, מחוזי, עליון.

מאיר שטרית: הלקוח הולך לשופט אחר שהוא בדרגה נמוכה, ומוציא צו מניעה אחרי בית משפט עליון.

מאיר שטרית: אם הייתי שר משפטים הייתי מעיף את השופט הזה לכל הרוחות באותו יום.

מאיר שטרית: הקלות הבלתי נסבלת של מעבר על חוקי הבנייה במצב הנוכחי, מחייבת שינוי מהותי.

מאיר שטרית: אני מתכוון להעלות את הנושא לדיון בממשלה כדי לייעל את האכיפה בתחום הזה.

מוחמד ברכה: למה אתה מתחיל עם אכיפה?

מוחמד ברכה: למה אתה לא מתחיל עם למידת המצב הקיים?

מאיר שטרית: אני מכיר את המצב הקיים היטב, למדתי אותו כבר עשר פעמים.

מוחמד ברכה: יש הבדל שאתה דיברת עליו, בין בעלי הון שבונים מרכזים מסחריים, לאנשים שבונים קורת גג, ואין להם תחליף אחר.

מאיר שטרית: אני לא הבדלתי בינהן, אנשים צריכים לפעול לפי החוק.

מאיר שטרית: אני חושב שעושים נזק רב מאוד לאנשים האלה.

מאיר שטרית: אם היתה אכיפה כמו שצריך, וביום שאדם מתחיל לבנות היו הורסים לו על המקום, אז הנזק לא היה כל כך גדול כי הוא בנה רק חמישה בלוקים.

מאיר שטרית: אבל כשאתה הורס לו כשהוא גמר לבנות את הבית שלו, אז האסון גדול.

מוחמד ברכה: לפני שאתה מגיע לעניין הזה, אתה צריך לספק משהו אלטרנטיבי לאנשים.

חנא סוייד: הבעיה מתחילה ממה שאתה תיארת - שבשביל להוציא היתר בנייה אתה צריך שנתיים, שלוש, ארבע וחמש.

מאיר שטרית: התייחסתי גם לזה קודם.

ראובן ריבלין: כבוד השר, אתה התייחסת במסלול הירוק, מה שחברי הכנסת באים ואומרים הוא שאין תוכניות בנייה.

מאיר שטרית: אני מטפל בשני הצדדים, גם בצד של התכנון.

מאיר שטרית: אגב, בסקטור הערבי זו אחת הבעיות החמורות ביותר.

מאיר שטרית: אנחנו מקדמים תוכניות מתאר ברוב היישובים הערביים.

חנא סוייד: הן לא מתקדמות.

מאיר שטרית: תאמין לי, הן התקדמו עכשיו.

מאיר שטרית: אני אביא לך דוגמאות למה הן לא מתקדמות.

יעקב ליצמן: יש לי רושם שאתה תהיה ראש ממשלה לפני שזה יבוצע.

מאיר שטרית: ביישוב מסוים יש תוכנית מתאר מוכנה ומופקדת בוועדה המחוזית, ונבחר ראש מועצה שבא ואומר: לא, אני רוצה עכשיו לשנות את תוכנית המתאר.

מאיר שטרית: את ההפקעות אני מוציא מהחמולה הזאת כי זה חמולה שלי, ואני מעביר לחמולה השנייה.

מאיר שטרית: מחר נבחר ראש מועצה אחר והוא מחליף את התוכנית עוד הפעם, והוא מעביר מפה לפה.

חנא סוייד: זה אמתלות, זה סתם.

מאיר שטרית: זה לא אמתלות, אני יכול להביא לך דוגמאות.

מאיר שטרית: לכן, התכנון נסחב הרבה מאוד שנים.

חנא סוייד: לכל ראש עיר יש אינטרס, אבל לא בצורה כל כך מגוחכת עד כדי כך.

מאיר שטרית: לכן, היום משרד הפנים מקדם את תוכניות המתאר, לא הרשויות.

מאיר שטרית: אנחנו בעצמנו יוזמים את התכנון, מקדמים אותו, כדי להבטיח שתהיינה תוכניות מתאר ביישובים הערביים.

מאיר שטרית: אם אין תוכנית מתאר ביישובים הערביים, הם בכלל לא יכולים להגיש תוכניות בנייה, ואז אומרים: אין לנו תוכנית, אנחנו לא יכולים לבנות.

מאיר שטרית: נעשה תוכניות בשיתוף המועצות, אבל אנחנו נקדם אותן במהירות, בלי אינטרסים של פלוני או של אלמוני.

מאיר שטרית: לכן, אני עובד על שני הכיוונים ביחד, אי אפשר רק כיוון אחד.

מאיר שטרית: ברור שזה ייקח זמן.

מאיר שטרית: בחלק השני ישנו פירוט של תקציבי הרשויות המקומיות, ואני אולי אעבור רק על סעיף אחד.

מאיר שטרית: אתם יכולים לראות מה קרה למענק האיזון.

מאיר שטרית: בשנת 2002 הוא עמד על 3 מיליארד שקל, ואתם רואים איפה הוא עומד היום.

מאיר שטרית: הוא קוצץ במהלך השנים, עלה קצת, ירד קצת.

מאיר שטרית: היום הוא עומד על כ-2 מיליארד.

אמנון כהן: אמרת שצריך עוד מיליארד.

מאיר שטרית: כן, זה כמובן לא מספק.

סטס מיסז'ניקוב: ב-2008 הוא מקוצץ ב-113 מיליון שקל.

מאיר שטרית: זה הקיצוץ flat.

מאיר שטרית: בסעיף הבא אתם יכולים לראות מה קרה עם מענקי הפיתוח.

מאיר שטרית: מענקי הפיתוח בשנת 2002 עמדו על כ-500 מיליון שקל, ב-2003 הם ירדו ל-300, ב-2004 – 0, ב-2005 – 0, ב-2006 זה עלה חזרה ל-200, ועכשיו זה עומד על 300 מיליון.

ראובן ריבלין: למה באמת משרד האוצר באותו זמן - - -

יצחק וקנין: אברהם פורז אמר:

יצחק וקנין: קחו את הכסף.

ראובן ריבלין: אבל, הוא היה במשרד האוצר.

מאיר שטרית: כשהיתה השביתה הגדולה וקיצצו את תקציב הפיתוח, אני החזרתי את התקציב הפיתוח אז.

שלי יחימוביץ': מה קורה ב-2008?

מאיר שטרית: ב-2008 הכסף יעמוד על אותו סכום.

ראובן ריבלין: הוא רוצה עוד מיליארד.

מאיר שטרית: צריך הרבה יותר.

מאיר שטרית: רשויות מקומיות, בעיקר חלשות שאין להן מקורות הכנסות, תלויות בנושאי תחבורה במשרד התחבורה, השיכון עוזר לחלק ממוסדות הציבור.

מאיר שטרית: אבל, תמיד צריכים מטצ'ינג.

ניסן סלומינסקי: זה מה שמפיל את כל ראשי הערים.

יעקב ליצמן: האם העובדה שאתה ממנה היום יותר ועדות קרואות בכל מיני מקומות לא תגדיל את תקציב מענקי האיזון?

יעקב ליצמן: זה יעלה לך יותר כסף.

מאיר שטרית: ודאי.

יעקב ליצמן: אז בזה לבד יהיה לך חסר.

מאיר שטרית: לצערי, חלק מהבעיה הוא בכך שבחלק מהרשויות לא גובים את האגרות וההיטלים שמגיעים מהתושבים, ולא גובים את המסים שמגיעים מהתושבים.

מאיר שטרית: לכן, יש שם פחות כסף.

מאיר שטרית: תסתכלו על הסעיף הבא.

סטס מיסז'ניקוב: זה הסעיף שמעניין את חברי הכנסת ברכה וטיבי.

מאיר שטרית: הצבע הכחול מראה מה שיעור המענק למגזר מסך כל המענקים, לכל מגזר - יהודים, ערבים ודרוזים.

מאיר שטרית: הצבע הכחול הוא שיעור המענק למגזר מסך המענק, הצבע האדום הוא שיעור האוכלוסייה מאוכלוסיית מקבלי המענק, הצבע הצהוב הוא שיעור האוכלוסייה מסך האוכלוסייה.

מאיר שטרית: קחו את הדרוזים, למשל.

מאיר שטרית: סך המענק שהיישובים הדרוזים מקבלים מסך כל המענק של משרד הפנים, הוא 5.1%.

מאיר שטרית: שיעור האוכלוסייה מקבוצת מקבלי המענק, כלומר רק מהרשויות שמקבלות מענק איזון, לא סופרים את יתר הרשויות, הוא 2.1%.

מאיר שטרית: כלומר, הם מקבלים פי 2 מהשיעור שלהם באוכלוסייה.

מאיר שטרית: השיעור מסך הכל האוכלוסייה היה רק 1.5%, אז הם מקבלים כמעט פי 3 בהשוואה לשיעור הכללי שלהם באוכלוסייה.

מאיר שטרית: במגזר הערבי - שיעור המענק למגזר מסך כלל המענק עומד על כמעט 30%.

מאיר שטרית: שיעור האוכלוסייה הערבית מכלל מקבלי המענק הוא 16.4%, כמעט גם פה פי 2.

אחמד טיבי: אבל, הפער הוא עשרות אחוזים בין התשתיות של היהודים והערבים.

אחמד טיבי: המספרים מטעים.

מאיר שטרית: הפער הוא לא שם.

מאיר שטרית: אלו לא מספרים מטעים, אלו מספרים מוחלטים.

מוחמד ברכה: זה לא העניין.

אחמד טיבי: למה המספרים לא מטעים?

מוחמד ברכה: מענק האיזון ניתן למועצות חלשות על מנת להתגבר על הקשיים.

מוחמד ברכה: לכן, המבחן הוא מהו אחוז המועצות הערביות מסך כל המועצות החלשות.

מאיר שטרית: זה הצבע האדום.

מוחמד ברכה: הערבים מסך המועצות החלשות הם 80%.

ניסן סלומינסקי: זה הגרף האדום.

יצחק וקנין: אני אומר לך מה חסר לו - אתה לא לוקח את העובדה שברוב האזור הערבי נושא התעשייה הוא למטה למטה – זו הכנסה.

מאיר שטרית: חבר הכנסת ברכה, הגרף האדום אומר כמה האוכלוסייה הדרוזית, או הערבית, או היהודית, מסך הכול התושבים ביישובים שמקבלים מענק איזון – רק זה.

מאיר שטרית: הגרף הצהוב זה סך האוכלוסייה.

חנא סוייד: מה זה 11.3%?

מאיר שטרית: מסך הכול האוכלוסייה.

חנא סוייד: יש רק 10% במדינה?

קריאות: לא, 16%.

חנא סוייד: זה מה שהוא אומר.

חנא סוייד: אלו חדשות חדשות – יש רק 10% ערבים במדינה.

מאיר שטרית: לא, אתה משתמש בזה לא נכון.

מאיר שטרית: אני אסביר לך, אתה הרי לא יכול לספור את זה כשנוח לך, וכשלא נוח לך אתה לא תספור.

מאיר שטרית: בתוך ה-11% לא כלולים הערבים שגרים ביישובים מעורבים, שם ללא מענק, אלא רק יישובים ערבים.

מאיר שטרית: 11% זה מספר התושבים הערבים ביישובים ערבים.

מאיר שטרית: ביישובים הערבים -11.3%, בדיוק.

ניסן סלומינסקי: אין את חיפה, את לוד.

מאיר שטרית: אנחנו מדברים בנתונים, לא באגדות.

מאיר שטרית: עובדה היא שהמענקים הם כפולים משיעור האוכלוסייה מתוך מקבלי המענק.

מאיר שטרית: אמר לי אתמול חבר הכנסת זחאלקה שחברי הכנסת הערבים מתכוונים לעשות פעולה.

מאיר שטרית: אני מודה לכם, והלוואי שתעשו אותה.

מאיר שטרית: איפה הבעיה, לצערי הרב?

מאיר שטרית: הבעיה היא שראשי היישובים הערבים ברוב היישובים, לא בכולם, לא גובים מיסים, לא גובים אגרה, לא גובים מס השבחה, לא גובים היטלים, ואז הם בעצם דופקים את התושבים שלהם.

אחמד טיבי: הוצאנו הודעה מטעם ועדת המעקב.

מאיר שטרית: אמר לי חבר הכנסת זחאלקה שאתם מתכוונים לעשות פעולה שבה חברי הכנסת ילכו אישית ליישובים ויחלקו לתושבים כרוזים שעליהם לשלם מיסים, משום שאם הם לא משלמים מיסים הם "דופקים" את עצמם.

חנא סוייד: זה נכון, אבל זה רק חלק מהתמונה, זה מהווה 30%- 40% מהבעיה.

חנא סוייד: תנובת השטחים ביישובים הערבים מבחינה כלכלית - כמה כסף מוציאים משם, כמה מפעלים, כמה בתי חולים, כמה משרדי ממשלה - היא אפסית.

חנא סוייד: ההכנסה של הרשויות ביישובים הערביים היא רק ממגורים, אין אזורי תעשייה, אין בית חולים שיהווה מכרה זהב.

מאיר שטרית: בגלל זה המענק שלהם יותר גדול.

חנא סוייד: זה לא מכסה.

חנא סוייד: אני מסכים שצריך להעמיק את הגבייה.

מאיר שטרית: תן לי להבהיר.

מאיר שטרית: תקציב רשות מקומית בנוי משלושה מרכיבים: העברות משרדי ממשלה המקצועיים: חינוך, בריאות, רווחה וכן הלאה, הכנסות עצמיות שזה כולל את כל ההכנסות שאתה אומר, ומענק האיזון שהוא משלים.

מאיר שטרית: ברור לך שבמקומות שבהם אין הכנסות עצמיות מענק האיזון הוא יותר גדול כי יש להם פחות הכנסות.

מאיר שטרית: החלק החסר והקריטי ביותר הוא הכנסות עצמיות שרשויות יכולות לגבות, ולא גובות.

מאיר שטרית: אני גם נפגשתי עם ראשי הערים הערביות, ובניגוד לאחרים אני לא מנסה למצוא חן בעיני אף אחד.

מאיר שטרית: אני תמיד אומר את האמת כמו שהיא, גם אם לא אוהבים אותה.

מאיר שטרית: לשמחתי, דווקא בשיחות שלי עם ראשי הרשויות הערביות הם כן מכבדים את האמת הזאת, ומקבלים אותה.

מאיר שטרית: אני אומר להם: חברים, אתם לא יכולים ללכת עם ולהרגיש בלי - זה לא עובד.

מאיר שטרית: אני לא קונה את התירוצים לפיהם אנשים לא יכולים לשלם מיסים.

מאיר שטרית: אני שואל אותם האם כולם משלמים חשמל, טלפון, פלאפון, טלוויזיה?

מאיר שטרית: ועונים לי כן.

מאיר שטרית: הם משלמים משום שאם הם לא ישלמו החברה תנתק להם את השירותים האלה.

מאיר שטרית: רק מים וארנונה הם לא יכולים לשלם?

מאיר שטרית: הם גם כן מבינים את זה.

מאיר שטרית: לראשי הרשויות יש את כל הסמכויות בידיים לפעול, ואם הם יעשו את הפעולות שמוטלות עליהם, הם יוכלו לאזן את רוב הרשויות הערביות ולתת לתושביהן את השירותים המתאימים.

מאיר שטרית: חבר הכנסת סוויד, לי כואב הלב על כך שהתושבים ביישובים הערביים "אוכלים" אותה, כיוון שראשי הרשויות שלהם נמנעים מלגבות אגרות ומיסים, ולתת להם את השירותים.

מאיר שטרית: כשהייתי שר השיכון ביקרתי ברוב היישובים הערביים בצפון ובדרום.

מאיר שטרית: הסתובבתי ביישובים ערביים והראו לי שכונות וילות שנבנו ב"בנה-ביתך", כשכל וילה עולה 200 -300 אלף דולר.

מאיר שטרית: אבל, אין להם לא כביש, לא מים, לא ביוב, לא חשמל ולא תאורה.

מאיר שטרית: ראשי הערים ביקשו ממני כשר שיכון עזרה כספית כדי לסלול את הכבישים.

מאיר שטרית: אמרתי להם: סלחו לי, גרוש לא תקבלו.

מאיר שטרית: איזה מן דבר זה?

מאיר שטרית: אם אנשים בנו וילות אז אתה צריך לגבות מהם אגרות כבישים, מים, ביוב, חשמל, ולתת להם את השירותים במאת האחוזים.

מאיר שטרית: אני אתן ליישוב הישן, אבל אף גרוש לא ליישוב החדש, הוא צריך לגבות את האגרות.

חנא סוייד: הם משלמים היטלי השבחה.

מאיר שטרית: לא, חבר הכנסת סוויד, אני מציע לך ללכת לעיריית הכרמל.

מאיר שטרית: התושבים שם חייבים 60 מיליון שקל מיסי השבחה.

חנא סוייד: שם לא מוציאים בכלל היתרים.

מאיר שטרית: מיליון שקל, אתה שומע?

מאיר שטרית: הם לא רוצים לשלם, העירייה בכלל לא פונה אליהם לשלם.

סטס מיסז'ניקוב: אנחנו עוצרים כאן, ופונים לדיון בנושא הבא.

סטס מיסז'ניקוב: 2.

סטס מיסז'ניקוב: אי תשלום לעובדי עיריית טייבה

סטס מיסז'ניקוב: חברים, אנחנו עוברים לדיון בנושא הבא והוא אי תשלום לעובדי עיריית טייבה.

סטס מיסז'ניקוב: אני מציע שחבר הכנסת ברכה, יציג את הנושא.

מוחמד ברכה: אדוני היושב ראש, אדוני השר, ראשית אני רוצה לברך את השר על כניסתו לתפקיד.

מוחמד ברכה: זהו המפגש הראשון של השר עם חברי ועדת הכספים בתפקיד שר הפנים.

מוחמד ברכה: אני רוצה לאחל לשר הצלחה במובן התוכניות.

מוחמד ברכה: כמובן שישנם דברים שאנחנו לא מסכימים אליהם, ומערערים עליהם.

מוחמד ברכה: אבל, אני חושב שישנה נכונות להליכה לשינויים גדולים.

מוחמד ברכה: עם זאת, גם ישנה נכונות להקשבה, ואני יכול לציין זאת לחיוב.

מוחמד ברכה: אני לא רוצה להתייחס להרבה נושאים, משום שיהיו לנו הזדמנויות להתייחס אליהם.

מוחמד ברכה: אבל, אני רוצה לומר שאני מודאג מחוק השלטון המקומי שאושר בקריאה הראשונה בשלהי המושב הקודם.

מוחמד ברכה: דבריו של השר היום מעודדים במובן הזה שישנו תהליך של הידברות עם השלטון המקומי.

מוחמד ברכה: אני מציע שזה לא יהיה חד-פעמי, אלא שהם ילוו, ואתם תלוו ביחד את מהלך החקיקה.

מוחמד ברכה: זהו חוק חשוב מאוד.

מוחמד ברכה: אין ספק שאבד הכלח על החוק המנדטורי הקיים כיום.

מוחמד ברכה: אבל, גם ההצעה שהובאה על ידי שר הפנים לשעבר מר בר-און, לא עונה על השאלות ועל הצרכים.

מוחמד ברכה: היא הופכת את ראשי הרשויות לנשיאים של טקסים כשלמעשה הם ממשיכים לשאת באחריות גם אישית פלילית, וגם אחריות ציבורית רחבה.

מוחמד ברכה: הכיוון הוא נכון, אבל אני מאוד מבקש שהדברים יושלמו בהבנה ובתיאום ובהקשבה.

מוחמד ברכה: אני רוצה להתייחס דווקא לנושא הרשויות הערביות, ולעובדה שבתקציב 2007 אושרו מענקים מיוחדים לכיסוי גירעונות מצטברים של כ-100 מיליון שקל, ואנחנו לא הרגשנו, לא ידענו, ואף אחד לא יודע.

מוחמד ברכה: גם מענקי האיזון - אין צביעה או אין הגדרה מה הולך לאן.

מוחמד ברכה: אני חושב שהמספרים שנתת כאן הם מספרים מטעים.

מוחמד ברכה: צריך להתייחס לשאלה מהו אחוז האוכלוסייה הערבית והרשויות הערביות על-פי המצב הסוציו-אקונומי מבין אלה שזכאים למענקי איזון, וכמה הם מקבלים באמת.

מאיר שטרית: זה מה שהצגתי.

מוחמד ברכה: זה לא נכון.

מאיר שטרית: אני לא יכול לעקם את המספרים.

מוחמד ברכה: חבר הכנסת סוויד, אמר שעיקר ההכנסה היא מארנונה למגורים.

מאיר שטרית: אגב, ומים.

מוחמד ברכה: כן, מים.

מוחמד ברכה: לדעתי, זה שורש הבעיה.

מוחמד ברכה: ההכנסות הרציניות שמניבות באמת תקציבים רציניים, הם התקציבים מעסקים וממקומות תעשיה ושירותים, והדברים האלה לא קיימים במגזר הערבי.

מוחמד ברכה: המגזר הערבי גם סובל ממצב מסוציו-אקונומי נמוך, ולכן היכולת לשלם היא פחותה, והאפשרות לעמוד במטלות היא גם כן פחותה.

מוחמד ברכה: אדוני השר, אני לא רוצה שייווצר מצב שאנחנו כאילו משלימים עם עניין אי תשלום ארנונה.

מוחמד ברכה: בישיבת ועדת המעקב של האוכלוסייה הערבית האחרונה, אני באתי והצעתי הצעה.

מוחמד ברכה: כפי שאמר חבר הכנסת טיבי, אנחנו הוצאנו גילוי דעת בשם כל המפלגות שקורא לאנשים לשלם את הארנונה, אבל אני באתי והצעתי עוד הצעה לפיה אנחנו מנהיגי הציבור הערבי - חברי הכנסת וראשי הרשויות - נלך לרחוב ונחלק כרוזים בשכונות כדי שאנשים ימלאו את חובתם.

מוחמד ברכה: אבל, יש בעיה בשני מישורים.

מוחמד ברכה: המישור הראשון הוא המצב הסוציו-אקונומי שלא נלקח מספיק בחשבון, ויש משהו אחיד כאילו בארנונה וכו' וכו'.

מוחמד ברכה: הדבר השני הוא חוסר האמון.

מוחמד ברכה: אם אני אבקש עכשיו מתושבי טייבה לשלם ארנונה, אז על אלו שירותים הם ישלמו?

מוחמד ברכה: לא אוספים אשפה.

מוחמד ברכה: לפני יומיים הייתי אצל חברים בטייבה, וראיתי את האשפה, על מה הם ישלמו?

מוחמד ברכה: לכן אני מציע אדוני השר ואדוני המנכ"ל, שבמקביל למהלך שאנחנו יוזמים אותו, אתם תתנו כמה תמריצים, ותקציבו תקציבים לעודד את המגמה הזאת שתלך בד בבד.

מוחמד ברכה: אם אנחנו נגיע למצב שאחוז הגבייה יעלה, והממשלה תמלא את ההתחייבויות שלה, אין שום סיבה שיהיה משבר באף רשות מקומית, לא ערבית ולא יהודית.

מוחמד ברכה: אנחנו נתקלים בבעיה שהממשלה לא מעבירה את מה שהיא צריכה להעביר, ומה שהיא צריכה להעביר הוא פחות ממה שצריך, והתושבים לא משלמים, וכך אנחנו נמצאים במעגל קסמים.

מוחמד ברכה: לכן, אנחנו ניקח את היוזמה הזאת בכל מקרה.

מוחמד ברכה: אבל אני מציע שהמשרד יחשוב על הקצבת 50-100 מיליון שקלים על חשבון התקציב שיוזרמו במקביל כדי לעודד את המהלך הזה.

מוחמד ברכה: זה ייתן זריקת מרץ מאוד חשובה לשיפור המצב ברשויות הערביות.

מוחמד ברכה: אני רוצה להתייחס לנושא טייבה.

מוחמד ברכה: אני העלאתי את הנושא הזה בתחילת השבוע, והעלאנו אותו גם בפעמים קודמות.

מוחמד ברכה: אני גם שמח שחבר הכנסת טיבי שהוא תושב טייבה, מצטרף לעניין הזה.

מוחמד ברכה: זוהי מחויבות שלו, ושל כולנו.

מוחמד ברכה: אני רוצה לברך את נציגי העובדים שנמצאים כאן.

מוחמד ברכה: אדוני היושב ראש, חשוב לשמוע אותם.

סטס מיסז'ניקוב: זה תלוי בחברי הכנסת, עד כמה הם תהיו קצרים.

מוחמד ברכה: אני גם רוצה לברך את יושב ראש מועצת הפועלים במשולש הדרומי שגם יושב כאן ומלווה את העובדים לאורך כל הדרך.

מוחמד ברכה: טייבה הפכה להיות כמו סיפור אלף לילה ולילה.

מוחמד ברכה: אנחנו באים ומדברים, נואמים ומפגינים, ואנשים שובתים, ויש מחזות קורעי לב כי אנשים לא קיבלו משכורות 12 - 30 חודשים.

מוחמד ברכה: זהו מצב שלא יכול להיכנס לשום מסגרת של היגיון, או של התייחסות אנושית.

מוחמד ברכה: תעזוב ניהול תקין, ולא ניהול תקין - אנשים באו ועבדו, והם זכאים לקבל את המשכורת שלהם.

מוחמד ברכה: אי אפשר כל פעם לתלות את זה על ראש העיר הזה, ואחר כך על ראש המועצה.

מוחמד ברכה: שלושה חודשים ישנה ועדה קרואה, כלומר האחריות הבלעדית היא של משרד הפנים, גרוש אחד לא נכנס לעובדים.

מוחמד ברכה: לפני כן, היה חשב מלווה של עיריית טייבה.

מוחמד ברכה: כלומר, כל מה שהתבצע בעירייה, התבצע תחת עיניו הפקוחות של משרד הפנים.

מוחמד ברכה: עוד לפני זה היה ראש עיר שניהל את העירייה על אף שמועד הבחירות פג, ומשרד הפנים אמר שהוא מוצלח מאוד, כל כך מוצלח שהם רוצים להשאיר אותו בתפקידו עוד שנה-שנתיים, והמשבר העמיק.

מוחמד ברכה: אדוני שר הפנים, אני לא מציע לך לתלות את זה לא על ראש העיר הקודם, ולא זה שלפניו.

מוחמד ברכה: האחריות כולו עליכם ובידכם.

מוחמד ברכה: אני רוצה לבקש לקבל היום שתי תשובות ברורות וחד-משמעיות.

מוחמד ברכה: ביום שישי שיבוא עלינו תבוא יחול עיד אל פיטר של המוסלמים.

מוחמד ברכה: יושבים כאן אנשים שמייצגים עובדים שהם לא יכולים ליהנות מאפשרות לחגוג את החג בבתיהם, והם גם לא יודעים איך החג בסופשבוע זה ייראה.

מוחמד ברכה: יש צורך מיידי לפתור את הבעיה היום.

מוחמד ברכה: אני דיברתי איתך שלשום, ואני באמת מודה לך שללא תיאום מוקדם אני וחבר הכנסת צרצור באנו וישבנו ושמענו, וגם המנכ"ל מר בר קיבל את העובדים.

מוחמד ברכה: אבל, אנחנו מבקשים היום תשובה.

מוחמד ברכה: אי אפשר לקבל תשובה שאין זמן, משום שאנחנו דיברנו על זה לפני שבוע, לפני שבועיים, ולפני שלושה שבועות.

מוחמד ברכה: אני מבקש תשובה קונקרטית, מיידית, לגבי תשלום לקראת החג.

ראובן ריבלין: אי אפשר לדחות את החג.

מוחמד ברכה: כן, באמת אנחנו לא יכולים לדחות את החג.

מוחמד ברכה: שנית, אני יכול לומר בהערכה שישנה התקדמות בנושא המהלכים להקפאת תהליכים, והחתימה של שר המשפטים - זה חשוב.

מוחמד ברכה: אם בית המשפט יקבל את הדבר הזה אז זה צריך לסלול את הדרך לפתרון יסודי של עניין המשכורות לטווח הארוך, לא רק לעניין החג.

מוחמד ברכה: אבל, אנחנו גם צריכים להיות ערוכים לאפשרות שבית המשפט יגיד לא בגלל נושים, או שתהיה סחבת בגלל כל מיני נושים שיבואו ויגידו: לא.

ראובן ריבלין: כבר המציאו את הדרך לעקוף את זה.

מוחמד ברכה: בסדר, אנחנו נברך על כל דרך שתיתן לעובדים את הזכות שלהם.

מוחמד ברכה: אדוני השר, אומנם אתה שר כמה חודשים, אבל היום אתה יכול לעשות דבר גדול ולתרום לכך שהחג ייכנס לבתיהם של עובדים שלא פשעו, אלא מילאו את תפקידם ועשו את עבודתם נאמנה במשך חודשים רבים ולא קיבלו את הדבר ההגיוני והמובן מאליו והוא קבלת משכורת תמורת עבודה.

מוחמד ברכה: אתה יכול להכניס את החג לבתיהם, וועדת הכספים צריכה למצוא את הדרך לעזור לך בקידום העניין הזה או עניינים אחרים.

מוחמד ברכה: אני חושב שיש תמימות דעים שכולנו רוצים לתרום לעניין הזה.

מוחמד ברכה: יש בעיות במועצות אחרות, אני לא רוצה לסקור אותן עכשיו.

מוחמד ברכה: יש עיכובים במשכורות במועצות אחרות.

מוחמד ברכה: אם אנחנו נתקדם היום בעניין טייבה, זה יהיה איתות טוב גם לתושבים, גם לאפשרות לגביית ארנונה, גם לאפשרות שאנחנו נצא באותו מבצע שדיברתי עליו כשאנחנו נבוא לציבור שלנו ונאמר לו שיש אוזן קשבת, שיש מי שמקשיב, ושיש מי שמוכן לשתף פעולה.

מוחמד ברכה: לכן אני מבקש שבישיבה זו יינתנו תשובות ברורות גם לטווח הקצר, וגם לטווח הארוך.

סטס מיסז'ניקוב: תודה רבה.

סטס מיסז'ניקוב: לפני שחבר הכנסת טיבי מדבר אני רוצה להזכיר שיש לנו 35 דקות, המליאה מתחילה בשעה 11:00, ובשעה זו גם השר צריך ללכת מה שלא יהיה, ואני אסגור את הנושא הזה.

סטס מיסז'ניקוב: אם אתם רוצים שגם הציבור שאתם הזמנתם ידבר, תקצרו.

סטס מיסז'ניקוב: השר גם צריך לענות.

אחמד טיבי: תודה, אדוני.

אחמד טיבי: אני אקצר משום שחבר הכנסת ברכה הטיב לתאר את המצוקה, ואת הבעיה.

אחמד טיבי: אדוני השר, חלק מעובדי עיריית טייבה הפכו להיות פנים מוכרות בכנסת בשל המצוקה שלהם, ובשל העובדה שכבר תקופה ארוכה הם מבקרים בבית הזה כדי לומר: אנחנו עובדים שרוצים תמורה לעבודה שלנו.

אחמד טיבי: הם לא רוצים להיות מוכרים, הם רוצים להישאר בטייבה, לעבוד, לקבל משכורת, ולחיות בכבוד.

אחמד טיבי: אדוני השר, אני מכיר את האידיאולוגיה האישית שלך לגבי כבוד האדם.

אחמד טיבי: אני חש שאפשר דרכך גם לפנות וגם לקבל הקשבה והיענות למצוקה האנושית של כל אחד.

אחמד טיבי: יש סיפורים קורעי לב של משפחות של עובדי העירייה.

אחמד טיבי: מדובר בחברים שלי שאני מכיר שנים, שנקלעו לפינה שחורה.

אחמד טיבי: הם אפילו מתביישים לבקש עזרה, או שקצרה ידם מלבקש עזרה משום שנגמרו כל האופציות.

אחמד טיבי: לפעמים, אין לאנשים עם מה לגמור את החודש, הם לא מקבלים משכורת.

אחמד טיבי: אגב, זה לא חודש, זה לא חודשיים, זה לא שלושה חודשים, אלא זה חודשים על גבי חודשים.

מאיר שטרית: אז למה זה עולה רק עכשיו?

אחמד טיבי: זה לא עולה רק עכשיו.

מאיר שטרית: אתה אומר לי ששלושים חודשים לא קיבלו משכורת.

אחמד טיבי: האם אתה יודע כמה פעמים המכובדים האלה היו פה, בחדר הזה, בוועדת הפנים, במליאה, בחדר ההרצאות?

אחמד טיבי: הציבור הישראלי מכיר אותם.

אחמד טיבי: הגברת סלאווה לא נמצאת פה, אבל סלאווה הפכה להיות כוכבת טלוויזיה למרות שהיא לא רוצה.

אחמד טיבי: קייס היה פה, האיש הזה שלושים חודשים - - -

מוחמד ברכה: האיש הזה הוא פנסיונר, ושלושים חודשים הוא לא קיבל.

אחמד טיבי: אדוני השר, זוהי לא הפעם הראשונה שאנחנו אומרים את זה.

אחמד טיבי: החברים האלה היו כאן, משנת 2000 הם מופיעים פה.

אחמד טיבי: הם מכירים את הפרוזדורים יותר טוב מחברי הכנסת החדשים.

אחמד טיבי: לצערנו, יש מצוקה בעיריית טייבה.

מאיר שטרית: ב-13.9.05 היו בחירות בעיריית טייבה, לצערנו, ונבחר אז חאג' יחיא לראשות העיר, שיצר את ה"ברוך" החדש.

אחמד טיבי: לא נכון, ה"ברוך" הזה קיים מאז שאתם תמכתם בראש עיר ללא בחירות, העברתם לו כספים.

אחמד טיבי: מתברר שיש מאות מיליונים חובות שהם מתחת לשולחן, ואמרתם שמדובר בראש עיר הכי טוב בארץ, והוא היה ראש עיר הכי גרוע בארץ, עם חשב מלווה שלכם.

אחמד טיבי: לכם יש אחריות.

שי חרמש: זו היתה הפעם היחידה שטייבה בליגה הלאומית.

אחמד טיבי: לא.

אחמד טיבי: אני בטוח שאם זה היה ביישוב שלך שישה חודשים, זה היה מסתיים לאלתר.

שי חרמש: אני לא בטוח שהייתי מגיע לזה, לא הייתי מגיע לזה.

שי חרמש: תבדוק גם מה קורה אצלכם, אל תתקפו רק את השלטון.

שי חרמש: הם קורבן של ניהול כושל, הם לא אשמים.

אחמד טיבי: אז תתמוך בהם.

סטס מיסז'ניקוב: רבותי, אני אפסיק את הדיון על טייבה.

סטס מיסז'ניקוב: חבר הכנסת חרמש, אני אף פעם לא הוצאתי פה בחמישה חודשים אף אחד.

סטס מיסז'ניקוב: אני לא רוצה דווקא אותך.

אחמד טיבי: אנחנו גם לא רוצים שרק חברי הכנסת ברכה, טאהא ואחמד יתמכו בעיריית טייבה, אני רוצה שאפילו אנשי הליכוד.

אחמד טיבי: כל חברי הבית צריכים לגלות אמפתיה לאנשים האלה, לא רק אנחנו.

אחמד טיבי: הנקודה השנייה היא נקודה משפטית.

אחמד טיבי: יש שמועות, ויותר משמועות, שמתכוונים למנות כונס נכסים לעיריית טייבה, ושאתה פנית למשרד המשפטים.

מאיר שטרית: נכון.

אחמד טיבי: טייבה היא לא שדה ניסויים.

שי חרמש: זה תיקון, זה לא ניסוי.

שי חרמש: אין על זה ויכוח, הם קורבנות.

אחמד טיבי: כונס נכסים זה קונץ לפטר את העובדים, זה מה שהוא עושה אוטומטית.

מאיר שטרית: הרעיון לא רע.

אחמד טיבי: הנה אתה רואה מה אומר השר?

אחמד טיבי: זה רעיון.

מאיר שטרית: נכון, בחלק מהעיריות באמת צריך כונס.

אחמד טיבי: אדוני השר, כבר שלושה חודשים שאיש שלכם שלא אתה מינית אותו, אני יודע שאתה מעריץ גדול של המינוי הזה - - -

מאיר שטרית: חבר הכנסת טיבי, לא רק ברשויות ערביות, אלא יש גם רשויות יהודיות שהייתי ממנה להן כונס אם הייתי יכול.

שי חרמש: 200 מיליון שקל חובות.

אחמד טיבי: זה האיש של משרד הפנים עשה את זה.

סטס מיסז'ניקוב: חבר הכנסת חרמש, אני אומר לך ברצינות שזו אזהרה אחרונה.

אחמד טיבי: אדוני היושב ראש, אני מצטרף לדבריו של חבר הכנסת ברכה.

אחמד טיבי: אני מבקש שתעשה פנייה בשם כל חברי הוועדה.

אחמד טיבי: אנחנו בפתחו של עיד אל פיטר, תנסו למצוא משהו קריאטיבי כך שהאנשים יוכלו לחגוג את החג, ושהבעיה תיפתר.

אחמד טיבי: אדוני, תודה.

סטס מיסז'ניקוב: תודה.

סטס מיסז'ניקוב: חבר הכנסת ריבלין, בבקשה.

ראובן ריבלין: כבוד השר, בכל מקום שבו אתה שימשת בתפקיד בכיר, אתה היית שר רציני.

ראובן ריבלין: אבל, אני רוצה לתת לך כמה דוגמאות להבדל בין היותך ראש עיר, לבין היותך שר.

ראובן ריבלין: כמו שהיית ראש עיר, כך בכל משרד של שר שנכנסת אליו, היתה לך אג'נדה ברורה עם הדגשים.

ראובן ריבלין: אבל, בעוד שביבנה היית 13 שנה, אני תמה לדעת כמה זמן תישאר במשרד הפנים - חמישה חודשים, ארבעה חודשים?

ראובן ריבלין: ;

מאיר שטרית: היום יום הולדתי ה-59.

קריאות: מזל טוב.

ראובן ריבלין: עד 120 שנה.

סטס מיסז'ניקוב: בשם הוועדה מזל טוב.

אחמד טיבי: אגב, בעולם השלישי ביום ההולדת של השליט, מגישים מתנות, או מענקים, או מחוות לתושבים.

אחמד טיבי: אריה, הביצוע הוא עליך.

אריה בר: אצלנו זה הפוך, התושבים נותנים לשליט ביום ההולדת.

ראובן ריבלין: התוכניות שהצגת פה הן תוכניות למהפכות שתלויות לפחות בשמונה-תשעה חודשים, ואני לא יודע אם אתה תישאר בתפקיד הזה.

ראובן ריבלין: במצב הפוליטי החדש שנוצר אתה היית בכיסאות מוזיקליים משתתף מאוד רציני.

סטס מיסז'ניקוב: תגיד שאנחנו רוצים שהוא ישודרג כל הזמן, בלי שום קשר.

ראובן ריבלין: כאשר הוא משודרג כמובן, הוא צריך לראות.

ראובן ריבלין: כי למשל, שר האוצר הוא לא יכול להתייחס היום לעניינים החיוניים שמדבר עליהם השר, שכן אתה בהרצאתך הבאת בפנינו דרישה לשני מיליארד תוספת.

ראובן ריבלין: רשמנו את זה, ועוד מעט זה יעלה פה על לוח התוספות.

ראובן ריבלין: הואיל ושר האוצר אף פעם לא היה במשרד הפנים והוא לא יודע מהם צרכי משרד הפנים, יהיה לו קשה מאוד להיעתר לבקשתך.

ראובן ריבלין: מה עוד שמשרדך הוא במסגרת המשרדים שקיצוצי הרוחב חל עליהם.

ראובן ריבלין: זאת אומרת, כל הדרישות שהיום לא נכללות בתוך תקציב המדינה, ואשר אנחנו יודעים היטב שבתי הספר לא יהיו סגורים עד 2009, אלא הם ייפתחו והם ייפתחו על ידי תוספת תקציבית, וכל אותן דרישות לבריאות, ולסעד, ולרווחה וכו' וכו', הן כאלה שאתה תצטרך לענות להן.

ראובן ריבלין: ואתה אף פעם לא היית באוצר, כך שאתה לא יודע את הדרישות האלה.

ראובן ריבלין: לכן, היכולת שלך להשפיע בעניין זה היא יכולת רבה.

ראובן ריבלין: השאלה היא, איך אתה תעמוד - אוצר מול פנים - כאשר כל אותן תוכניות של סיוע של שר, מענקי שר, למועצות שהיו זקוקות לכך, הקיצוצים היו בזמן שכמובן משרד האוצר היה מופקד בידיים נאמנות ביותר להצלת משק ישראל, והיה שר במשרד האוצר, לא רק היה שר האוצר.

ראובן ריבלין: יש לי יתרון עליך כבר שנה וחצי, שכן תמיד אנחנו היינו באופוזיציה ובקואליציה באותו זמן.

ראובן ריבלין: עכשיו יש לי ניסיון עודף עליך של שנה וחצי שבה אתה בקואליציה ואני באופוזיציה.

ראובן ריבלין: אני רוצה לומר לך שפעמים רבות באה הממשלה באמצעות משרד האוצר, וביקשה תוכניות הבראה - זה רק הבזקים כדי להסביר לכם ולכבוד המנכ"ל הנמרץ והמעולה שאתה בחרת לך.

ראובן ריבלין: היו אז מכינים תוכניות הבראה שהיו רק מותנות בהשתתפות העיריות.

ראובן ריבלין: השתתפות העיריות היו מותנות ביכולת העירייה לקבל הלוואות מהבנק.

ראובן ריבלין: ההלוואות מהבנק כמובן לא ניתנו משום שאתם לא הייתם מוכנים לתת ערבויות להלוואות אלה.

ראובן ריבלין: פירושו של דבר שרוב תוכניות ההבראה שאתה ממשיך לטפל בהן, הן נמצאות בסחרור שלמעשה אי אפשר לבוא ולקיים אותן כל עוד הדבר תלוי בגורם צד שלישי, שאם הממשלה לא באה ואומרים: אנחנו ערבים, לא תוכלנה שום תוכניות הבראה להתבצע.

ראובן ריבלין: לכן אני מפנה את תשומת ליבכם, זהו דבר ראשון שאתם צריכים לבוא אליו.

אריה בר: הוא נפתר, הבנקים נותנים.

ראובן ריבלין: אם הוא נפתר אז זה מצוין.

ראובן ריבלין: אני מוכרח לומר רק לעניין שהעלו חברי הכנסת ברכה וטיבי.

ראובן ריבלין: אני יודע שהאשמה היא קודם כל ברשות המקומית שכן לא הייתי מעלה על דעתי לחיות בעיר שבה ראש עיר ימנע ממני את משכורתי יהיה אשר יהיה, לא שלושים חודש, אלא שלושים יום.

ראובן ריבלין: הייתי מגיש נגדו מייד תביעה על הלנת שכר, והאחריות שלו היא אחריות כזאת שהוא היה צריך לומר: אם אני לא יכול לשלם משכורות, אני קודם כל מתפטר.

מאיר שטרית: יש לי בקשה אליכם.

מאיר שטרית: תדע שבוועדה עומד חוק שלנו לאישור הוועדה, שקובע שראש עיר שלא משלם שכר, המועצה תפוזר.

ראובן ריבלין: תהיה הסיבה אשר תהיה, אלא אם כן היתה איזשהו קנוניה - ואני לא מדבר על טייבה - בין העובדים לבין ראש הרשות שגם כאלה דברים ראינו, נערים היינו וגם זקנו.

ראובן ריבלין: פעמים יש פטנטים שבהם אומרים: לא קיבלנו משכורות, ומקבלים כסף.

ראובן ריבלין: בעניין זה קודם כל חובתנו בוועדת הכספים בימים הקשים, לדאוג לאזרחי ישראל.

ראובן ריבלין: אנחנו חייבים לעשות כל מאמץ.

ראובן ריבלין: יצרנו את המעקף של היכולת לשלם שכר כאשר העירייה שקועה עמוק בהתחייבויות כלפי נושים שונים.

ראובן ריבלין: יצרנו את המנגנון באמצעות מרכז השלטון המקומי.

ראובן ריבלין: צריך לאנשים האלה לתת את השכר.

מאיר שטרית: איזה מנגנון יצרתם?

ראובן ריבלין: יצרנו מנגנון שבו אנחנו קבענו דרך שאפשר להעביר כסף אשר מיועדים אך ורק.

מאיר שטרית: איך?

ראובן ריבלין: השלטון המקומי שילם זאת.

ראובן ריבלין: אני לא מדבר על איזושהי הסכמה עם נושים אחרים.

ראובן ריבלין: אם אתה רוצה אני אתן לך מספר מועצות שבאוצר יודעים עליהן - כיצד עשינו זאת בהשתתפות החשב הכללי.

ראובן ריבלין: אני בהחלט חושב שהדיאגראמה שאתם נתתם בקשר לסיוע לאותם אזורים בארץ אשר אנחנו מחויבים באפליה מתקנת לגביהם, הוא דבר שמחייב אמנה בין השלטון המקומי הערבי- ועד הרשויות המקומיות הערביות, לבין מדינת ישראל.

ראובן ריבלין: מדינת ישראל צריכה לבוא ולומר: אני מעמידה סכום שיעמוד בתקציב המדינה לרשות העניין, ולרשות הגישור על הפערים, והרשויות המקומיות עצמן תצטרכנה על מנת לקבל את הכסף לעמוד בתנאים שייקבעו.

ראובן ריבלין: זאת אמנה שהיא מחויבת.

ראובן ריבלין: אבל אם השר, ואני מכיר את השר, ירצה באמת להביא לידי מצב שבו אנחנו נגשר על הפער של תשתיות שהוא לא ניתן לגישור בדיאגראמה כזאת משום שבאוכלוסייה הנזקקת, הם 90% מהאוכלוסייה הנזקקת במובן הצרכים והתשתיות הקיימות ברשויות.

ראובן ריבלין: אנחנו כבר דנו על זה מספר פעמים.

ראובן ריבלין: לכן, כדי לקיים את התוכנית אתם צריכים קודם כל לבוא ולראות איך אתם מייצרים את אותו תקציב אשר יעמוד לרשות תוכנית האפליה המתקנת, ולהתנות אותה כמובן כך שלא ילכו העניינים לטמיון.

ראובן ריבלין: שכן, תמיד שאלנו את עצמנו, מה עדיף?

ראובן ריבלין: האם עדיף שמשרד הפנים יתמוך ברשות שיכולה להחזיק את עצמה, או לשלוח כסף למקום שבו הכסף הולך לאיבוד מהטעם שמה שלא תכניס, אתה לא יכול להגיע לידי הישגים.

ראובן ריבלין: זוהי שאלה מכרעת שאתה צריך לתת את הדעת עליה, והיא יכולה לבוא לידי פתרון על-ידי יצירת האמנה.

ראובן ריבלין: יש לי עוד כמה דברים לומר, אבל אני אומר אותם לשר בהזדמנויות אחרות.

סטס מיסז'ניקוב: מאה אחוז.

סטס מיסז'ניקוב: תודה.

סטס מיסז'ניקוב: חבר הכנסת ניסן סלומינסקי, בבקשה.

סטס מיסז'ניקוב: אני מבקש מכם לקצר בדברים.

ניסן סלומינסקי: אני אנסה לקצר.

ניסן סלומינסקי: קודם כל, לגבי הרפורמה שאתה רוצה לעשות בנושא רשות מועצה, וחברי מועצה.

ניסן סלומינסקי: נכון שראש המועצה הוא הדמות המרכזית, ויש לו את כל הסמכויות, ועליו האחריות.

ניסן סלומינסקי: אבל, אל תלך לקצץ באופן עיוור לגבי חברי מועצה.

ניסן סלומינסקי: יכול להיות שתעלה את הרף כדי לגרום שלא יהיו הרבה סיעות במועצה.

ניסן סלומינסקי: אם יש ראש מועצה טוב אז יכול להיות שלא צריך מועצה.

ניסן סלומינסקי: אבל, הרבה פעמים נבחר ראש מועצה שהוא השם ירחם מה שנקרא, וצריך מועצה, וצריך ייצוג של כל מיני זרמים שקיימים באותה קהילה, ובאותה עיר, כי בסך הכול זה גם קהילות.

ניסן סלומינסקי: אל תצמצם בצורה כזו שבסופו של דבר הרבה מאוד מהרוח החיה של אותה קהילה, או אותו יישוב, בפרט ביישובים היותר קטנים - לא יבוא לידי ביטוי ואז זרקת את המקום.

סטס מיסז'ניקוב: האם זה יתפוס כבר בבחירות הקרובות?

קריאה: לא.

ניסן סלומינסקי: שנית, אני הייתי 21 שנה ראש רשות - אלקנה היתה מההתחלה מועצה מקומית - והיה כייף להיות ראש מועצה.

ניסן סלומינסקי: היום זה עינוי, ואני שואל מדוע כדאי למישהו להיות בכלל ראש מועצה?

ניסן סלומינסקי: דיברת על גדיש.

ניסן סלומינסקי: הרי אתה עצמך מודה - קבעו במדדים אובייקטיבים לחלוטין שמגיע לו כך, ונותנים לו במודע 65%.

ניסן סלומינסקי: כלומר, אומרים לו: אדוני, אתה לא תצליח לנהל.

ניסן סלומינסקי: אחר כך, השלטון המרכזי מטיל עליו כל מיני סוגים של אחריות.

ניסן סלומינסקי: למשל, לנהל את החינוך, את הרווחה, את הבריאות.

ניסן סלומינסקי: בסופו של דבר, מעבירים לו רק חלק, והוא צריך להמשיך לנהל את העסק כשהמקורות לכך הן לא ידועות לו.

ניסן סלומינסקי: כמו כן, ברשויות קטנות יותר, נושא פנסיות לראשי ערים ולעובדים לא בא לידי ביטוי.

ניסן סלומינסקי: לפעמים, זה סכומים שלפעמים מפילים רשויות.

ניסן סלומינסקי: הדבר הנוסף הוא הכבוד.

ניסן סלומינסקי: אני פעם נכנסתי למשרד הפנים - ואולי אצלכם זה לא יהיה המצב - אבל ראשי רשויות יושבים כמו מסכנים במסדרון כשהם מחכים להיפגש עם איזשהו פקיד כדי לשבת איתו על התקציב.

ניסן סלומינסקי: הם יושבים שם, מבזבזים שם שעות, ללא שום כבוד.

ניסן סלומינסקי: דבר כזה הוא לא יעלה על הדעת.

מאיר שטרית: הכול יהיה למחוזות.

ניסן סלומינסקי: עד שיהיה המחוזות.

מאיר שטרית: עכשיו.

ניסן סלומינסקי: מאה אחוז.

ניסן סלומינסקי: אבל, אם הוא מגיע תן לו את הכבוד.

ניסן סלומינסקי: נושא אחר הוא נושא תוכניות המתאר.

ניסן סלומינסקי: אתה מכיר את האדריכלים - זהו עם מיוחד שנעול על משהו ולא יעזור כלום.

סטס מיסז'ניקוב: יהיה דיון נוסף לגבי משרד הפנים ב-fine tuning , לקראת קבלת התקציב.

ניסן סלומינסקי: לגבי תוכניות מתאר - תנסה לראות איך להוציא את האדריכל שכאשר הוא נתקע בדבר, ובגלל שזוהי התפיסה שלו אתה לא יכול לעשות שום שינוי.

ניסן סלומינסקי: זה לוקח שנים.

ניסן סלומינסקי: תוציא אותו לפעמים, ותגיד לו: עזוב - תשמע לי.

מאיר שטרית: שאני אוציא אותו?

ניסן סלומינסקי: אחרת, לא תצליח לעשות שום שינויי תוכניות מתאר.

אריה בר: יש תוכניות שלא זזות בגלל שצריך לטפל בביוב, ואם ראש רשות לא מטפל בביוב אז אין תוכנית.

אריה בר: לא תמיד זה אדריכל.

ניסן סלומינסקי: לא תמיד.

ניסן סלומינסקי: אתה הדגשת את נושא האכיפה.

ניסן סלומינסקי: דע, כל נושא הקניונים וכל הדברים האלה, משמשים דוגמה לכל אדם קטן לומר: אני לא פראייר.

ניסן סלומינסקי: אם להם לא עושים כלום, אז גם אני.

ניסן סלומינסקי: אתה חייב לעשות את זה.

ניסן סלומינסקי: נושא נוסף - איגודי ערים, איגודי ערים בכבאות.

ניסן סלומינסקי: חלק מהעניין שבגללו נושא איגודי ערים נופל וקורס הוא בגלל שכל עיר צריכה לתת את החלק שלה לאיגוד.

ניסן סלומינסקי: מספיק שעיר אחת או שתיים לא נותנות ואז זה קורס - ודע לך שיש תמיד דברים כאלה.

ניסן סלומינסקי: אחרים בהתחלה נותנים ונותנים, אבל אחר כך הם אומרים: מה, אנחנו פראיירים?

ניסן סלומינסקי: צריך לקחת את הדברים האלה בחשבון כשעושים איגודי ערים למים וביוב כי דברים כאלה קורים ואז כל העסק הזה מתמוטט.

ניסן סלומינסקי: הדבר האחרון - אני באמת משבח אותך ומברך אותך על זה שהעברת את הכבאים לעובדי משרד הפנים.

מאיר שטרית: עדיין לא.

ניסן סלומינסקי: אתה רוצה.

ניסן סלומינסקי: יכול להיות שזה יכול להיות הפתרון להמון בעיות שכר, ודברים אחרים.

סטס מיסז'ניקוב: תודה רבה.

סטס מיסז'ניקוב: חברת הכנסת סופה לנדבר, בבקשה.

סופה לנדבר: אדוני השר, יום הולדת שמח.

סופה לנדבר: שנית, אני חושבת שאתה מתעמק בחומר, ואני מברכת אותך כמו שעשו קודמיי.

סופה לנדבר: אדוני השר, אני רוצה לפנות אליך בבקשה אישית.

סופה לנדבר: אני לא רוצה לגזול זמן עכשיו, אבל אתה כנראה אתמול ראית מה נאמר אתמול בערוץ 2 בהתייחס לילדה שנשארה באוקראינה לבדה.

סופה לנדבר: נכון שלפי חוק השבות היא לא זכאית לעלות ארצה.

סופה לנדבר: אבל, קרה אסון במשפחה.

סופה לנדבר: המשפחה נמצאת כאן, כולם אזרחי מדינת ישראל שעלו ארצה לפי חוק השבות.

סופה לנדבר: אבל, לילדה לא נותנים.

סופה לנדבר: מדובר בילדה שאימא שלה נפטרה בגיל 31 ממחלת הסרטן, והילדה מסתובבת באוקראינה לבד.

סופה לנדבר: לא יקרה למדינת ישראל שום דבר אם אתה תשפר את המצב של המשפחה.

סופה לנדבר: אני מבקשת ממך, ואני יודעת שאתה יודע לקבל החלטות, תעשה בבקשה משהו כדי שהמשפחה תתאחד.

סופה לנדבר: אני קיבלתי תשובה בירוקרטית ביותר במשרד שלך.

סופה לנדבר: אני חושבת שאתה יכול לעשות את זה.

סופה לנדבר: אני מבקשת ממך, אדוני שר הפנים.

סופה לנדבר: פשוט מדובר במשפחה שנהרסת.

סטס מיסז'ניקוב: חברת הכנסת לנדבר, אני חושב שאת צריכה להעביר פרטים גם למנכ"ל או לנציג גבוה אחר.

סופה לנדבר: אני נתתי, אני קיבלתי תשובה.

מאיר שטרית: תשובה שלילית אומנם, אבל מה לעשות?

מאיר שטרית: אני ראיתי את העניין.

ראובן ריבלין: אנחנו מדברים על התקציב כרגע.

סופה לנדבר: אני לא מדברת על תקציב.

סופה לנדבר: תקציב זה תקציב, ובין התקציב גם חיים בני אדם שהם אזרחי מדינת ישראל.

סטס מיסז'ניקוב: זה נוכן, תודה.

סטס מיסז'ניקוב: חבר הכנסת שי חרמש, בבקשה.

שי חרמש: אדוני השר, אני קודם כל רוצה לברך על המקצועיות.

שי חרמש: אולי זו ההוכחה שכדי להגיע למשרד הפנים צריך לעבור דרך השלטון המקומי ולהבין איך הוא מתנהג.

שי חרמש: הכול קם ונופל על מחויבות אישית.

שי חרמש: ד"ר טיבי, הכול קם ונופל על מי שעומד בראש רשות, ויש לי כבר עבודת דוקטורט מוכנה ליום שאני אצא מהכנסת.

שי חרמש: אני יכול למפות את מדינת ישראל ממטולה ועד אילת ולהראות שבמקום בו ראש הרשות הוא אחראי ומקצועי, הרשות מתנהלת, עם מקורות תקציביים גדולים, בלי מקורות תקציביים גדולות.

שי חרמש: חבר הכנסת סלומינסקי, עם 65%, ועם 70%.

שי חרמש: הכול מתחיל במי שנמצא למעלה, וישנן דוגמאות שכל אחד יודע - אני לא אתן שמות.

שי חרמש: אני מניח שהגישה שלך כרגע של חוק השלטון המקומי לגבי הטלת אחריות על ראש רשות, לא תוכל להביא לשום רשות שמגיעה ל-200 מיליון שקל גירעון, וראש רשות מכהן, ואנשים נמצאים שלושים חודש בלי משכורות.

שי חרמש: אין חיה כזאת, ולא תהיה חיה כזאת.

שי חרמש: כבוד השר, מהלך הביניים שאתה נוקט כרגע של הקמת ועדות קרואות במקומות הראויים, ראוי לכל ברכה.

שי חרמש: זה לא מהלך פשוט.

שי חרמש: אנחנו שנה לפני בחירות, וזה לחצים פוליטיים מטורפים.

שי חרמש: אני יכול להגיד דבר אחד - מה שנעשה בדרום כרגע, ולדעתי זו רק תחילת הדרך, זה תחילת ההבראה.

שי חרמש: זה מתחיל קודם כל מיכולת תפקוד של ראש רשות, וזה לא רק בעיה של מועצה לעומתית.

שי חרמש: המהלכים שנקטת כרגע בנגב הם ראויים, ואני אומר לך את זה גם לך, גם למנכ"ל וגם לרמי פינצי.

שי חרמש: זה רק התחלה, הרשימה הזאת עדיין לא גמורה.

שי חרמש: אני רוצה לחזק אותך בנושא הזה.

שי חרמש: הגיע הזמן ששלטון מקומי במדינת ישראל יהיה שלטון מקצועי, ולא שלטון מקומי.

שי חרמש: ד"ר טיבי, כאשר יהיה שלטון מקצועי ולא פוליטי, נחסוך הרבה מהדיונים.

מגלי והבה: כיוון שהזמן קצר, והשר צריך לענות תשובות , ובאו נציגי ציבור - - -

סטס מיסז'ניקוב: לצערי, הם כבר לא יוכלו לדבר.

סטס מיסז'ניקוב: אבל, השר יוכל לענות.

מגלי והבה: יהיו לי עוד הזדמנויות לדבר, את זכות הדיבור שלי אני נותן לציבור שהגיע, תודה.

סטס מיסז'ניקוב: אחרון הדוברים מבין חברי הכנסת יהיה חבר הכנסת טאהא.

ואסל טאהא: אני רוצה להתייחס לשתי נקודות בקצרה, על מנת לאפשר גם לנציגי העירייה, ולעובדים לדבר.

סטס מיסז'ניקוב: לא בטוח שהם יוכלו לדבר, אבל בסדר.

שלי יחימוביץ': אגב, אני ויתרתי על זכות הדיבור בלי להודיע פומבית.

שלי יחימוביץ': עכשיו הכרזתי.

ואסל טאהא: אדוני השר, רציתי לברך את תוכנית השר שאם היא תבוצע על-ידו, הוא יחולל מהפך במשרד הפנים לטובת הכלל.

ואסל טאהא: יש לי מה לומר בנושא הזה, ואני אעלה רק נקודה אחת שמתייחסת לסקטור הערבי.

ואסל טאהא: כאשר מתייחסים לסקטור הערבי יש צורך להתייחס לאפליה מתקנת, לגשר על הפער בתשתיות, בתיעוש, בעידוד יזמים לסקטור הערבי.

ואסל טאהא: אם אנחנו מורידים את זה עכשיו אנחנו מגיעים לאפס תקציב.

ואסל טאהא: הנושא השני שאני רוצה להעלות את נושא עובדי עיריית טייבה.

ואסל טאהא: הלב נקרע כאשר רואים עובדים שחודשים על גבי חודשים לא מקבלים משכורות.

ואסל טאהא: אני לא רוצה להצביע על האשם.

ואסל טאהא: יש כאלה האומרים שהאשם הוא ראש העיר הקודם, אבל זה לא הנושא.

ואסל טאהא: הנושא הוא עובדים שלא מקבלים משכורת, ומי משלם להם?

ואסל טאהא: אדוני השר, בפתחו של חג אי אפשר להשאיר את העובדים האלה ללא יכולת להביא שמחה למשפחות שלהם.

ואסל טאהא: יש צורך למצוא את הדרך כיצד לשלם משכורות למשפחות האלה כך שהן יוכלו לשמוח בחג.

ואסל טאהא: תודה רבה.

סטס מיסז'ניקוב: תודה רבה.

סטס מיסז'ניקוב: אדוני השר, תתייחס בבקשה בקצרה לדברים.

מאיר שטרית: לצערי הרב, טייבה הגיעה למצב של משבר שהוא לדעתי החמור ביותר שהיה בשלטון המקומי.

מאיר שטרית: כאשר היתה ועדה קרואה קודמת, ומדובר בכמה שנים אחורה, העירייה תפקדה והגיעו למצב די סביר.

אחמד טיבי: לא היתה ועדה.

אחמד טיבי: היה ראש מועצה לא ממונה, שנבחר על ידי חברי המועצה לאחר שהתפטר ראש עיר.

אחמד טיבי: זה לא ועדה ממונה, זה לא ועדה קרואה.

אחמד טיבי: הוועדה הקרואה הראשונה זה מה שיש עכשיו.

אחמד טיבי: התפטר ראש עיר, המועצה בחרה בממלא המקום.

מאיר שטרית: העירייה הגיעה לפשיטת רגל כבר פעם אחת, ונעשה אז הסדר נושים בבית משפט - דבר שמקשה עלינו עכשיו פעמיים, כי בית משפט יכול לומר: מה אתם רוצים, כבר עשינו הסדר נושים, למה אתם פונים עוד הפעם?

מאיר שטרית: עובדה, זה לא עזר.

מאיר שטרית: משרד הפנים בזמנו האריך את תפקידו של ראש המועצה שנשאר בתפקידו, ובסוף החליטו להכריז על בחירות, וזו היתה שגיאה.

מאיר שטרית: טייבה הגיעה למצב שבו הגירעונות מגיעים לפי כל מיני מספרים ל-400 - 500 מיליון שקל.

מאיר שטרית: רבותי אני שואל, איפה הכסף?

מאיר שטרית: מה עשו עם 400 - 500 מיליון שקל בטייבה?

מאיר שטרית: ברור לי שכל החובות האלה הם בלוף, וראש העיר מי שהיה שם אחראי חתם לקבלנים על חשבונות בלי אישור של אף אחד, בלי תקציב.

מאיר שטרית: החשב המלווה לא יכול היה לראות את זה.

מאיר שטרית: הכניסו בספרי העירייה חשבונות בלי שום אישור מאף אחד, לא אישור מועצה, לא אישור גזבר, לא אישור חשב מלווה, לא תקציב.

אחמד טיבי: מה עשה החשב?

מאיר שטרית: הוא לא ידע, איך יכול היה לדעת?

מאיר שטרית: ראש העיר חתם.

מוחמד ברכה: אדוני, על איזה ראש עיר אתה מדבר?

מאיר שטרית: מי שהיה ראש העיר.

מוחמד ברכה: האחרון?

מאיר שטרית: כן.

מוחמד ברכה: לפניו.

מאיר שטרית: גם האחרון, ודאי.

מאיר שטרית: במצב הנוכחי הרי אתה לא מצפה שמדינת ישראל תבוא ותגיד: יש חוב, ואנחנו נשלם 400 מיליון - אין דבר כזה.

מאיר שטרית: עובדי טייבה באמת סובלים, הדבר החמור ביותר שיכול לקרות בשירות הציבורי הוא שאדם לא מקבל משכורת.

מאיר שטרית: אני באמת פונה לראש הוועדה, יש לפניכם הצעת חוק שאני קיוויתי שהיא תאושר מיידית על פי בקשת בית הדין לעבודה.

מאיר שטרית: החוק קובע שרשות שלא תשלם שכר, המועצה תפוזר.

מאיר שטרית: אני מבקש להעביר את החוק הזה.

מאיר שטרית: זה ייתן לפתור את הבעיות העתידיות.

מאיר שטרית: ראש רשות ידע שחובתו לגרום לזה שהעובדים שלו יקבלו שכר.

מאיר שטרית: חברים, הרי לי אי אפשר לספר סיפורים.

אמנון כהן: אם אתה לא מעביר את המענק שלך, הוא לא יכול לשלם.

מאיר שטרית: אנחנו מעבירים את המענק בזמן וקומפלט, תאמין לי.

מאיר שטרית: משרד הפנים לא מפגר יום אחד במענקים.

מאיר שטרית: הסיבה היא לא מענק, הסיבה היא שאנשים אינם גובים את החלק המגיע להם.

מאיר שטרית: עובדה - מיננו ועדה קרואה במנדה לפני חודשיים, ובחודש אחד כראש ועדה קרואה הוא גבה מיליון שקל, מה שגבו קודם שנה שלמה.

מאיר שטרית: חברים, הרי זה ניתן לביצוע, לי אי אפשר לספר סיפורים.

מאיר שטרית: לא הפקידים יספרו סיפורים, ולא ראשי הערים יוכלו לספר לי סיפורים, למה?

מאיר שטרית: כי הייתי ראש עיר 13 שנה.

מאיר שטרית: למה אצלי זה לא קרה 13 שנה אף לא פעם אחת שלא שילמו משכורות בזמן?

מאיר שטרית: האם נתנו לי יותר כסף?

מאיר שטרית: לא.

מוחמד ברכה: אתה משווה?

מוחמד ברכה: נו, באמת?

מאיר שטרית: אני משווה, אין הבדל.

מאיר שטרית: הבעיות תמיד היו.

מאיר שטרית: יבנה לפניי היתה במצב יותר גרוע מהכפר הערבי האחרון מכל הבחינות.

מאיר שטרית: אפשר לתקן.

מוחמד ברכה: הממשלה שיתפה איתך פעולה.

מאיר שטרית: לא, ולא.

מוחמד ברכה: עכשיו אין שיתוף פעולה, הממשלה ומשרד הפנים הם מכשול.

מאיר שטרית: אתה טועה, הממשלה לא שיתפה פעולה איתי.

מאיר שטרית: את עיקר העבודה עשיתי אני כראש עיר, וזה מה שאני מצפה מראשי ערים לעשות.

מאיר שטרית: קודם כל, שימלאו את החלק שלהם.

מאיר שטרית: אגב, אני אמרתי לראשי הערים הערביות והדרוזיות בפגישה איתם: חברים, כדי שיהיה ברור שאני רציני אני אומר לכם שמי שלא יפעל לגבות את המסים שמגיעים, אני אעיף אותו.

מאיר שטרית: אני לא מהסס.

מאיר שטרית: ראש עיר שלא יתפקד, ילך הביתה.

מאיר שטרית: אם אני אצטרך למנות ועדות קרואות לכל הערים, אני אמנה ועדות קרואות לכל הערים - אני לא פוחד.

מאיר שטרית: אם צריך אני אדאג שהתושבים הערביים יקבלו את השירותים המגיעים להם בין אם זה עם ראש העיר, או בלי ראש העיר, זה לא מעניין אותי.

מוחמד ברכה: זה עיקר הדאגה שלך, להעביר את התקציבים ולהבטיח- - -

מאיר שטרית: אנחנו מעבירים את כל התקציבים של משרד הפנים במלואם לרשויות המקומיות - שלא תהיינה אי הבנות.

מאיר שטרית: אני לא יכול להעביר כאשר אין לי.

מאיר שטרית: התקציב המאושר נעשה לפי קריטריונים ברורים לפי נוסחת גדיש שמינהל השלטון המקומי מקפיד.

מאיר שטרית: בלי התערבות שלי בכלל, אני מעביר את כל התקציבים לכל רשות על פי הנוסחה.

אחמד טיבי: אתה שופך את התינוק עם המים.

אחמד טיבי: הם קורבן, מדיניות תאצ'ריסטית.

מאיר שטרית: אני עשיתי אותם קורבן?

מאיר שטרית: אני לא עשיתי אותם קורבן, אני לא בחרתי את ראש העיר שלהם.

מאיר שטרית: הם בחרו אותו, לא אני, נכון?

מאיר שטרית: אני אומר לך, טייבה הגיעה למצב שהוא בלתי נסבל לצערי הרב - אחד המצבים החמורים ביותר בשלטון המקומי לצערי הרב, למרות רצוני לעזור.

מאיר שטרית: אם הייתי יכול להעביר מחר 100 מיליון שקל היו לוקחים את זה מייד, ולכן אין לי דרך להעביר כסף, אין לי דרך להפעיל שירותים בטייבה.

מאיר שטרית: מונה ראש ועדה קרואה, אבל הוא לא יכול לעבוד מכיוון שכל מה שמגיע לעיר נלקח.

אחמד טיבי: הוא גם לא מתאים.

מאיר שטרית: יש ויכוח.

מאיר שטרית: עובדה שכל מה שיש בעירייה נלקח.

מאיר שטרית: לקחו את השולחנות, הריהוט, המזגנים - הכול לקחו.

מאיר שטרית: ברגע שנכנסתי לתפקידי וראיתי את המצב בטייבה כשראש הוועדה כבר מונה לפניי, פניתי לעיריית רמת-גן כדי לנסות ולפתור את הבעיה.

מאיר שטרית: ביקשתי מראש עיריית רמת-גן לקחת על עצמו לאמץ את העיר.

מאיר שטרית: לשמחתי, הוא הסכים, ופתחנו חשבון בעיריית רמת-גן שבאמצעותו היום אנחנו מפעילים את שירותי הניקיון, את שירותי החירום, את שירותי החינוך.

מאיר שטרית: זו הדרך היחידה שהיתה לי לעקוף את המערכת, כי למעשה אני לא יכול לשלם גרוש לעיריית טייבה.

אחמד טיבי: השר מקבל דיווחים לא נכונים, אנחנו גרים שם.

אחמד טיבי: הזבל ממלא את הכבישים.

אחמד טיבי: אפשר לחשוב שמאז רמת-גן אנחנו בגן עדן.

סטס מיסז'ניקוב: תקבע פגישה עם השר, ותעדכן אותו בדברים שהוא לא יודע.

מאיר שטרית: נעשה מכרז, וזכה קבלן ניקיון כדי לעשות את הניקיון.

מאיר שטרית: אתה יודע שמאיימים על חייו של זה שזכה.

מאיר שטרית: הוא הפסיק לעבוד, מה אתה רוצה שאני אעשה?

מאיר שטרית: אני אכניס משטרה לכל בית, מה אני יכול לעשות?

מאיר שטרית: חברים אני אומר לכם, איומים בחוק לא יעזרו.

מאיר שטרית: כבר הרביצו לראש ועדה ממונה בכפר ירכא.

מאיר שטרית: ארבעה-חמישה אנשים כבר יושבים בכלא, ולכן צריך להכניס לכלא את מי שהפעיל אותם.

מאיר שטרית: הדרך היחידה שלי להתגבר על זה היא דרך המלך.

מאיר שטרית: אני פניתי למשרד המשפטים, וביקשתי אישור של שר המשפטים לבקש בקשה למינוי נאמן לעיריית טייבה כמו שנעשה ברשויות אחרות.

אחמד טיבי: איפה זה נעשה?

אחמד טיבי: תן דוגמאות.

מאיר שטרית: חברים, זה נעשה ברשויות אחרות.

אחמד טיבי: לא סתם אני שואל.

אחמד טיבי: אני יודע איפה זה נעשה, אז תן דוגמאות.

מאיר שטרית: הפנייה לבית המשפט היא לעשות הקפאת הליכים, כי מבלי שתהיה הקפאת הליכים אי אפשר להעביר לטייבה גרוש.

מאיר שטרית: אני מקווה שהתהליך הזה יסתיים כי משרד המשפטים באמת חתם.

מאיר שטרית: לשמחתי, משרד המשפטים נענה לי וחתם על הבקשה.

מאיר שטרית: אגב, אחת הבעיות שמעכבות את הפנייה לבית המשפט היא שעיריית טייבה חייבת למס הכנסה 24 מיליון שקל, היא חייבת לביטוח הלאומי 9 מיליון שקל.

מאיר שטרית: פנינו גם לרשויות המס, וגם לביטוח הלאומי, וביקשנו שיתנו הסכמה להקפאת הליכים כי להם יש עדיפות מול נושים בבית המשפט.

מאיר שטרית: אי הסכמתם יכולה לטרפד לי את המהלך.

מאיר שטרית: מרשות המיסים יש סיכוי שנקבל תשובה היום, הביטוח הלאומי ענה לנו אתמול תשובה שלילית.

מאיר שטרית: אנחנו מדברים עם שר הרווחה, ואני מקווה שהוא יצליח לאכוף את דעתו על המוסד לביטוח לאומי שייתנו הסכמה להקפאת הליכים בטייבה, כי כסף הם לא יראו בכל מקרה, גם אם לא יתנו הקפאה.

מאיר שטרית: ביקשתי שהם יעשו הקפאה עד שמצבה של העירייה ישתפר.

מאיר שטרית: לגבי פתרון בעיית השכר לקראת חג עיד אל פיטר - פנה אליי חבר הכנסת ברכה, וחבר הכנסת צרצור ישב אצלי אתמול כאשר העובדים הפגינו בחוץ.

מאיר שטרית: אני אמרתי שאני מחפש דרך הכי פשוטה שנעשתה בעבר, ולא באמצעות השלטון המקומי, לשלם את השכר לעובדים.

מאיר שטרית: פנינו ליושב ראש ההסתדרות, וביקשנו מההסתדרות שתסכים לשלם את השכר של החודש לפני החג מקרן השביתה לעובדי טייבה, כאשר אנחנו מתחייבים שברגע שתהיה הקפאת הליכים ונוכל להעביר כסף, הכסף הראשון ישלם את מה שההסתדרות תשלם, והתחייבנו.

מאיר שטרית: אני עוד לא קיבלתי תשובה חיובית מההסתדרות.

מאיר שטרית: המנכ"ל נמצא איתם בקשר קבוע, ואני מקווה שהוא יקבל תשובה חיובית, ושהם יעזרו גם הפעם כי אנחנו לא אומרים: תן כסף שלא יחזור.

מאיר שטרית: אנחנו נחזיר את הכסף.

ראובן ריבלין: דברו עם עייני.

מוחמד ברכה: מהו לוח הזמנים?

מוחמד ברכה: אם אתה מקבל את ההסכמה היום, האם אפשר לקבל את הכסף מחר, לפני החג?

מאיר שטרית: כן, ודאי כי הם מעבירים.

מוחמד ברכה: אני דיברתי עם שר האוצר ביום שני, והוא אמר לי שהוא מוכן להעביר כסף רק שהוא לא ייכנס - - -

מאיר שטרית: הבעיה היא שמישהו צריך לשלם, שאין עליו חובת עיקול.

מאיר שטרית: ההסתדרות יכולה לשלם לעובדים מקרן השביתה, כשאנחנו מתחייבים להחזיר את הכסף.

מוחמד ברכה: איך אתם מתחייבים?

מאיר שטרית: מה איכפת לך?

מאיר שטרית: אנחנו מתחייבים להחזיר את הכסף.

מוחמד ברכה: אני רוצה לדבר עם עייני.

מאיר שטרית: תדבר.

מאיר שטרית: ההסתדרות עוד לא נתנה לנו תשובה חיובית.

מאיר שטרית: חשבתי שנקבל אתמול, לא קיבלנו.

מאיר שטרית: אם יתנו לנו תשובה חיובית, הם יכולים השבוע לשלם את הכסף.

מאיר שטרית: לגבי הטווח הרחוק - ברגע שתהיה הקפאת הליכים אנחנו נוכל למנות נאמן לטייבה מטעם בית המשפט שיבדוק באמת את כל התביעות של הנושים.

מאיר שטרית: אבל, אם ראש עיר חתם למישהו על 20 מיליון שקל על פתק, אתה מאמין שאני צריך לשלם לו? אני לא.

מאיר שטרית: אני חושב שזה בלוף, זה שקר.

מאיר שטרית: נאמן יגלה את זה, וידרוש פרטים ונתונים, והאם יש להוא תביעה חוקית או לא חוקית.

מאיר שטרית: אני מקווה שאז הוא יוכל לצמצם את החוב של לכאורה 400 - 500 מיליון שקל, לחוב אמיתי שבלי ספק שכאשר במציאות יבדקו אותו לעומקו, הוא יהיה הרבה יותר נמוך, ואז נוכל להיכנס לתוכנית הבראה עם הוועדה הממונה.

מאיר שטרית: חבר הכנסת ברכה, אני אומר לך שעם הוועדה הממונה, ואם נבצע הקפאת הליכים וניכנס לעבודה שם, אפשר לייצב את טייבה.

מאיר שטרית: אני מקווה שנייצב אותה לכמה שנים טובות, ושנראה את תושבי טייבה מקבלים את השירותים הראויים לאזרח במדינת ישראל.

מאיר שטרית: אני אפעל שזה מה שיקרה.

מאיר שטרית: ואני לא מהסס, אני אבוא לבקר בטייבה.

מאיר שטרית: אני אפגש עם אנשים אחרי הניסיון של הקפאת ההליכים במטרה לדחוף את הוועדה הממונה, ולגרום לכך שימלאו את תפקידם על הצד הטוב ביותר.

מאיר שטרית: אני חושב שתושבים ערבים גם של טייבה, וגם של רשויות אחרות לצערי, סובלים מאוזלת ידה של המנהיגות הציבורית שישנה בערים הללו.

מאיר שטרית: ולכן באותם מקומות שמגיעים למסקנה שלא יעזור כלום, אנחנו לא מהססים לפזר את המועצות, ולמנות ועדות קרואות שיעשו את העבודה.

מאיר שטרית: אנחנו עומדים מאחוריהן, דוחפים אותן ועוזרים.

מאיר שטרית: הדבר האחרון - שמעתי את ראשי הערים הערביות במפגש שהיה איתי ערב החג.

מאיר שטרית: אמרתי שכדי לתת תמריץ לאנשים לגבות את הכסף, אני מוכן להגיע איתם להסכם שכל מי שיגבה מעל לרמת הגבייה שיש לו היום באחוז מסוים, אני אוסיף למענק שלו תוספת.

מאיר שטרית: בבקשה, אדרבא שיעשו.

מאיר שטרית: חבר הכנסת ברכה, אני מכיר את החומרים, ולכן לי ראשי הערים לא יכולים לספר סיפורים.

מאיר שטרית: אני אמרתי להם: חברים, תעשו את שלכם, אני אתן לכם תמריץ עוד יותר גדול.

מוחמד ברכה: הפעם אנחנו רוצים להציל את השלטון המקומי לא כהנהגה פוליטית.

מאיר שטרית: לגבי הכנסות של המגזר הערבי שאין לו תעשייה ותיירות וכן הלאה - ראשית, הוקמה ועדה בראשות אודי ברזילי שדנה בכל נושא ארנונה כללית ברשויות המקומיות.

מאיר שטרית: אני מקווה לעשות בעניין הזה גם שינויים במאקרו.

מאיר שטרית: הוועדה יושבת על המדוכה, ואני מקווה שגם שם נוכל לעשות איזושהי רפורמה משמעותית בעניין הזה.

מאיר שטרית: הדבר השני, השאיפה שלי היא לגרום לכך שלא כל רשות צריכה להקים אזורי תעשייה, אלא נקים אזורי תעשייה אזורים, ושתהיה חלוקת הכנסה של אותם אזורי תעשייה בין הרשויות השונות.

מאיר שטרית: היום אחד הגורמים הדוחפים רשויות להקים אזורי תעשייה הן ההכנסות מארנונה.

מאיר שטרית: אם ניצור מצב שבו אפשר יהיה להקים אזורי תעשייה מרכזיים שיחלקו את ההכנסות בין הרשויות באותם אזורים, לא תהיה דחיפה לכל אחד להקים אזור תעשייה.

מאיר שטרית: ההכנסה הזאת שתחולק בין הרשויות תיתן הכנסה לכולם, גם לאלה שאין להם בתוך היישוב שלהם תעשייה ממש.

מאיר שטרית: תודה.

סטס מיסז'ניקוב: אני מודה לשר הפנים.

סטס מיסז'ניקוב: אדוני, זה לא הביקור האחרון שלך.